Hanya 50 jemaah dibenar solat di masjid Negeri Sembilan

SEREMBAN, 29 Ramadan 1442H, Selasa –  Kerajaan Negeri Sembilan menetapkan kehadiran jemaah di masjid dan surau Jumaat hanya 50 orang sahaja dibenarkan, termasuk pegawai dan ahli jawatankuasa masjid atau surau berkenaan bermula esok sehingga 7 Jun.

Menteri Besar Negeri Sembilan Datuk Seri Aminuddin Harun berkata, prosedur operasi standard itu turut terpakai bagi aktiviti solat fardhu, solat Jumaat dan solat sunat Aidilfitri nanti manakala kapasiti jemaah di surau lain pula hanya 20 orang sahaja.

Katanya, jemaah yang dibenarkan hadir hanya berstatus warganegara dan penduduk tetap sahaja dan terdiri daripada lelaki berumur 15 tahun dan ke atas dalam tempoh Perintah Kawalan Pergerakan ini.

“Setiap jemaah wajib mengisi borang kehadiran yang direkodkan oleh jawatankuasa dan dikemukakan ke Pejabat Agama Islam Daerah (PAID) setiap hari. Imam bertugas digalakkan membaca surah  pendek.

Manakala, khutbah akan disampaikan hendaklah berpandukan teks khutbah disediakan oleh Jabatan Hal Ehwal Agama Islam Negeri Sembilan (JHEAINS) sahaja,” katanya dalam satu kenyataan di sini hari ini.

Dalam pada itu, bagi amalan takbir raya dibenarkan di masjid, surau Jumaat atau surau lain bermula daripada waktu Maghrib, Isyak, Subuh dan sebelum solat sunat Hari Raya Aidilfitri.

Katanya, jawatankuasa hendaklah memastikan takbir dilaksanakan tidak berlanjutan sehingga lewat malam selain itu selepas solat sunat Aidilfitri, sebarang bentuk jamuan dan ziarah kubur tidak dibenarkan.

Sementara itu, katanya, bagi pengurusan jenazah bukan pesakit COVID-19, setiap kematian hendaklah dilaporkan kepada Polis Diraja Malaysia (PDRM) dan semua pengurusan jenazah perlu dilaksanakan di masjid atau surau yang akan diuruskan enam orang sahaja.

“Pengurusan jenazah di rumah adalah dilarang. Pengurusan jenazah di masjid atau surau terdiri daripada tiga petugas masjid atau surau dan tiga daripada waris si mati,” katanya.

Katanya, solat jenazah dibenarkan mengikut kapasiti solat dalam tempoh PKP ini iaitu 50 orang di masjid dan 20 orang di surau, manakala majlis tahlil dan talkin tidak dibenarkan. -Bernama


Faedah tinggi jika cagar KWSP

Oleh Athirah Huda Zalhe

BANGI, 20 Syaaban 1444H, Isnin – Langkah membenarkan pencarum Kumpulan Wang Simpanan Pekerja (KWSP) menggunakan simpanan persaraan sebagai cagaran pinjaman peribadi hanya lebih menyusahkan mereka yang dalam keadaan terdesak.

Ini kerana, pencarum yang membuat pinjaman bercagar berkemungkinan berdepan dengan kadar faedah yang tinggi daripada pihak bank.

Penganalisis ekonomi, Prof Madya Dr Abu Sofian Yaacob bimbang sekiranya kadar dividen yang diterima daripada caruman lebih rendah daripada kadar faedah dikenakan ke atas pinjaman, yang akhirnya bakal merugikan pencarum.

“Contohnya, dividen yang diterima adalah sebanyak empat peratus, tetapi faedah bank lima peratus, maka peminjam perlu menambah bayaran.

“Justeru, bagi saya langkah ini tidak membantu kerana hanya menggalakkan orang meminjam dan menambah hutang sedia ada,” katanya kepada Ismaweb.net, hari ini.

Bagaimanapun, beliau berkata, sekiranya pihak bank terbuka untuk memberikan pinjaman dengan kadar faedah yang rendah atau tidak lebih tiga peratus, maka mungkin langkah itu masih boleh dipertimbangkan untuk individu terdesak yang memerlukan sumber kewangan.

“Namun, saya berpandangan bahawa pelbagai alternatif lain boleh diambil selain memilih langkah pinjaman bercagar ini, seperti menambah sumber pendapatan melalui pekerjaan sampingan.

“Jika pendapatan kerja sekarang kecil, cari kerja baharu atau buat dua kerja dan buat perniagaan kecil-kecilan secara sampingan,” katanya.

Sebelum ini, Perdana Menteri, Datuk Seri Anwar Ibrahim memaklumkan kerajaan bercadang memperkenal kaedah yang membenarkan pencarum membuat pinjaman bank dengan menggunakan wang caruman di KWSP sebagai cagaran.

Kaedah membenarkan simpanan KWSP sebagai cagaran untuk pinjaman bank itu hanya diberikan kepada individu tertentu dan tertakluk sebagai kes mendesak.

Bagaimanapun langkah ini dikritik pelbagai pihak, dan Anwar mempertahankannya dengan menegaskan, cagaran pinjaman peribadi ini tidak bercanggah dengan Akta KWSP 1991.


Perjanjian normalisasi dengan Arab Saudi untungkan Israel, dakwa menteri

RIYADH, 21 Syaaban 1442H, Sabtu – Perjanjian normalisasi antara Arab Saudi dan negara haram Israel akan menguntungkan wilayah itu, demikian dakwa Menteri Luar Negeri Arab Saudi, Faisal bin Farhan Al Saud.

Dalam wawancara dengan CNN, beliau berkata, normalisasi status Israel di rantau ini akan membawa manfaat besar bagi wilayah itu secara keseluruhan.

“Ini akan sangat membantu dari segi ekonomi, sosial dan dari sudut keamanan,” katanya, sambil menambahkan bahawa situasi itu hanya mungkin berlaku jika negara Palestin diserahkan kembali.

Arab Saudi sebelumnya telah membuat kenyataan serupa, mengatakan ia hanya akan menormalkan hubungan dengan Israel jika negara berdaulat rakyat Palestin diwujudkan.

“Apa yang perlu kita buat adalah kesepakatan damai yang memberikan martabat negara Palestin dan dengan kedaulatan yang dapat diterima oleh rakyat Palestin,” kata Putera Faisal pada bulan Disember tahun lalu.

Pada ketika itu, beliau berkata, normalisasi hubungan dengan Israel telah lama menjadi antara visi Arab Saudi.

Malah, katanya, kerajaan membayangkan adanya langkah sebagai pertukaran untuk pembentukan sebuah negara Palestin dalam batas wilayah 1967.

Penyelesaian dua negara untuk konflik Palestin-Israel mencerminkan Inisiatif Damai Arab, yang dicadangkan oleh Arab Saudi pada tahun 2002.

Inisiatif itu mencadangkan agar hubungan normal antara Israel dan negara-negara Arab lain berlaku, dan sebagai pertukaran Israel menarik diri sepenuhnya dari tanah-tanah yang didudukinya dalam perang 1967, termasuk wilayah-wilayah yang dijajah seperti Dataran Tinggi Golan, Baitulmaqdis Timur dan Tebing Barat.

Inisiatif ini disokong semula selama bertahun-tahun oleh Liga Arab tetapi tidak pernah dilaksanakan, kerana Israel meneruskan pengembangan dan penempatannya di Tebing Barat. – Agensi


Isu jual tanah lapangan terbang: SPRM rakam keterangan 10 saksi

IPOH, 16 Ramadan 1443H, Isnin – Suruhanjaya Pencegahan Rasuah Malaysia (SPRM) Perak telah merekodkan keterangan 10 individu bagi membantu siasatan berhubung isu penjualan tanah pembinaan lapangan terbang antarabangsa di Seri Iskandar.

Pengarah SPRM Perak Datuk Mohd Fauzi Mohamad berkata mereka terdiri daripada pegawai Perbadanan Kemajuan Negeri Perak (PKNP) dan kerajaan negeri, bekas Exco kerajaan negeri serta pegawai Pejabat Tanah dan Galian.

“Seorang Ahli Lembaga Pengarah PKNP merangkap bekas Penasihat Undang-Undang Negeri juga telah dirakam kenyataannya. SPRM hari ini akan merakam keterangan seorang lagi Ahli Lembaga Pengarah PKNP yang turut hadir dalam mesyuarat Ahli Lembaga Pengarah berkaitan perbincangan penjualan tanah PKNP,” katanya ketika dihubungi Bernama hari ini.

Beliau berkata pihaknya dijangka merakam kenyataan seorang lagi saksi penting dalam masa terdekat sebelum kertas siasatan dikemukakan kepada Timbalan Pendakwa Raya untuk penelitian.

Menurutnya setakat ini tiada penahanan terhadap mana-mana individu yang dikatakan terlibat dengan kesalahan berkaitan penjualan tanah lapangan terbang itu dan siasatan masih menjurus kepada kesalahan mengikut Seksyen 23 Akta SPRM 2009 iaitu menggunakan jawatan atau kedudukan untuk suapan dan lain-lain kesalahan di bawah akta itu.

Sebelum ini, Mohd Fauzi dilaporkan berkata pihaknya akan memanggil beberapa individu bagi membantu siasatan susulan aduan rasmi diterima daripada Ahli Dewan Undangan Negeri Manjoi Datuk Asmuni Awi pada 5 April lepas.

Menteri Besar Perak Datuk Seri Saarani Mohamad pula dilaporkan berkata tanah itu telah dijual kepada sebuah syarikat swasta semasa pentadbiran kerajaan Pakatan Harapan kerana ketika pemerintahan Barisan Nasional, ia dirizabkan kepada PKNP bagi tujuan pembinaan lapangan terbang antarabangsa. – Bernama


Lagi pemimpin parti politik menghadap Agong pada hari ke-3

KUALA LUMPUR, 30 Syawal 1442H, Jumaat – Memasuki hari ketiga, beberapa lagi pemimpin parti politik negara menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Presiden UMNO Datuk Seri Dr Ahmad Zahid Hamidi merupakan pemimpin pertama yang tiba untuk menghadap pada kira-kira 9.55 pagi, sebelum dilihat keluar meninggalkan Istana Negara pada 11 pagi.

Ahmad Zahid, yang turun daripada kenderaannya dan menemui pemberita yang menunggu di luar Istana Negara, berkata perbincangan ketika majlis menghadap itu menjurus kepada beberapa perkara yang menyentuh kepentingan rakyat.

Ahli Parlimen Bagan Datuk itu berkata beliau telah mempersembahkan kepada Seri Paduka tentang pendirian UMNO terutamanya darurat tidak diteruskan selepas 1 Ogos kerana kemudaratannya lebih besar kepada negara, dan sebaliknya isu berkaitan pandemik COVID-19 boleh diuruskan tanpa darurat.

Beliau berkata UMNO membawa suara rakyat yang rata-rata resah dan gelisah dalam menghadapi pandemik COVID-19 sehingga menjejaskan mata pencarian dan pendapatan ekonomi masing-masing.

“UMNO berpendirian Parlimen wajar bersidang, ini bagi memastikan sistem demokrasi negara dapat dipertahankan dan wujud elemen akauntabiliti serta semak dan imbang dalam segala aspek berkaitan pentadbiran negara. UMNO berpendapat Parlimen amat penting sebagai platform rasmi menyuarakan suara hati rakyat berkenaan kepentingan mereka,” kata Ahmad Zahid.

Berhubung cadangan penubuhan sebuah badan khas seperti Majlis Gerakan Negara (Mageran) yang dicadangkan bekas Perdana Menteri Tun Dr Mahathir Mohamad, Ahmad Zahid berkata perkara itu tidak dibincangkan.

Presiden MIC Tan Sri S. A. Vigneswaran pula tiba pada 10.45 pagi dan dilihat keluar hampir sejam kemudian dan berlalu pergi tanpa turun daripada kenderaan dinaikinya.

Pemimpin parti politik termasuk pembangkang dipanggil menghadap Yang di-Pertuan Agong secara berperingkat bermula Rabu (9 Jun), dan bagi pemimpin parti-parti politik di Sarawak, majlis menghadap diadakan secara dalam talian yang dijadualkan pada 14 Jun.

Setakat ini, 10 pemimpin daripada parti politik selesai menghadap Al-Sultan Abdullah. – Bernama


COVID-19: Catat kes harian tertinggi 3,027

KUALA LUMPUR, 23 Jamadilawal 1442H, Khamis – Genap seminggu memasuki tahun 2021, Malaysia mencatatkan kes harian COVID-19 tertinggi baharu iaitu sebanyak 3,027 kes dalam tempoh 24 jam lalu menjadikan jumlah keseluruhan kes positif sebanyak 128,465 kes.

Ketua Pengarah Kesihatan Tan Sri Dr Noor Hisham Abdullah berkata bilangan kes COVID-19 yang sembuh bagi tempoh sama adalah 2,145 kes menjadikan jumlah kumulatif kes sembuh sebanyak 102,723 kes.

“Daripada keseluruhan kes baharu, kes penularan tempatan adalah sebanyak 3,021 kes manakala kes import adalah enam. Jumlah kes aktif dengan kebolehjangkitan COVID-19 pula adalah 25,221 kes,” katanya menerusi Twitter rasmi beliau hari ini.

Dr Noor Hisham berkata daripada keseluruhan kes baharu yang dicatatkan, enam daripadanya merupakan kes import manakala penularan tempatan sebanyak 3,021 kes.

Johor melaporkan kes harian baharu tertinggi iaitu sebanyak 1,103 kes mewakili 36.4 peratus daripada jumlah dengan 1,043 kes (94.6 peratus) adalah daripada kluster dan saringan kontak rapat COVID-19 yang aktif dijalankan di lapangan.

Selangor di tempat kedua dengan sebanyak 706 kes (23.3 peratus) dan seterusnya Sabah sebanyak 493 kes (16.3 peratus).

“Sebanyak 63 kes (2.1 peratus) yang dilaporkan pula adalah berkaitan kluster di lokap, depot tahanan imigresen, dan penjara.

“Ia melibatkan Kluster Penjara Jalan Harapan (35 kes), Kluster Damai Pelangi (16 kes), Kluster Tembok Gajah (4 kes), Kluster Tembok Choh (4 kes), Kluster Tembok Mempaga (3 kes), dan Kluster Pagar Siput (1 kes),” kata kenyataan itu. – Bernama


Turki ugut NATO patuhi syarat, ancam beku keanggotaan Sweden dan Finland

ANKARA, 19 Zulhijjah 1443H, Selasa – Presiden Turki, Recep Tayyip Erdogan menuntut Pertubuhan Perjanjian Atlantik Utara (NATO) mematuhi syarat Ankara sambil memperbaharui ancamannya untuk membeku keanggotaan Sweden dan Finland bagi menyertai pakatan ketenteraan berkenaan.

Ketika sidang kemuncak di Madrid bulan lalu, Erdogan menuduh negara Scandinavian tersebut menyediakan perlindungan kepada kumpulan militan Kurdish yang diharamkan.

“Saya mahu mengulangi sekali lagi untuk kami membekukan proses keanggotaan sekiranya dua negara berkenaan tidak memenuhi langkah yang telah ditetapkan,” katanya semalam.

Erdogan pada masa sama menegaskan Sweden tidak mempunyai imej yang baik dalam isu berkenaan.

Bulan ini NATO memulakan prosedur penyertaan kepada Sweden dan FInland selepas tergantung berikutan keputusan Turki yang menghalang penyertaan mereka.

Erdogan sebelum ini mendakwa kedua-dua negara tersebut menyokong keganasan dan melindungi militan yang dikehendaki oleh Ankara atas tuduhan keganasan.

Sementara itu di Washington, jurucakap Jabatan Negara, Ned Price langsung tidak menyentuh kenyataan berkenaan namun merujuk kelulusan Turki semasa Sidang Kemuncak NATO kepada keahlian baharu.

“Turki, Finland, Sweden — mereka telah menandatangani memorandum tiga hala di Madrid bagi menggerak penyertaan ini,” kata Price.

Hujung Mac lalu, Turki mengancam untuk melancarkan serangan bagi mewujudkan zon keselamatan di sepanjang sempadan yang dikuasai militan yang melancarkan pemberontakan. – Agensi.

Pautan terdahulu;


Pasang CCTV dalam kelas usaha banteras gejala buli?

Oleh Ainul Illia Meor Suzurudin

BANGI, 27 Ramadan 1443H, Jumaat – Pemasangan kamera litar tertutup (CCTV) di dalam bilik darjah atau kelas untuk memantau pelajar serta mengurangkan masalah buli adalah satu cadangan yang baik.

Tidak menolak cadangan itu, namun Presiden Ikatan Guru-Guru Muslim Malaysia (iGuru), Ustaz Mohd Azizee Hasan berpandangan ia adalah satu penyelesaian yang bersifat jangka masa pendek.

Tambahan pula kos pemasangan CCTV untuk di setiap bilik darjah atau kelas agak tinggi, katanya.

Beliau berkata, antara perancangan jangka masa panjang yang perlu dipertimbangkan adalah melantik semula jawatan warden dalam kalangan bukan guru.

“Perkara ini perlu diketengahkan bagi mengurangkan masalah buli di kalangan pelajar. Warden yang dilantik perlulah yang berkelayakan dan bukan di kalangan guru kerana guru sudah pun terbeban dengan tugasan keguruan seharian,” katanya ketika dihubungi Ismaweb.net, hari ini.

Beliau berkata, apa pun cadangan tambahan, penyelesaian yang bersifat jangka masa panjang adalah didikan agama dalam diri pelajar itu sendiri di mana bebannya selain kepada guru, ibu bapa juga memainkan peranan, pemilihan rakan dan lain-lain.

“Pelajar perlu diberi kesedaran dan nilai murni yang tinggi.

“Masyarakat perlu juga beri kerjasama untuk elak buli di sekolah. Masalah buli bukan hanya dapat diselesaikan oleh guru semata-mata, bahkan ibu bapa, polis dan lain-lain entiti perlu main peranan,” katanya.

Terdahulu, tular video di laman sosial Twitter memaparkan seorang pelajar dibelasah secara beramai-ramai oleh rakan-rakannya di sekolah.

Seramai 13 pelajar Tingkatan Empat ditahan kerana kes pergaduhan beramai-ramai di sebuah sekolah menengah di Langkawi dan telah dibebaskan dengan jaminan polis hari ini.

Ketua Polis Daerah Langkawi, Asisten Komisioner Shariman Ashari berkata, tindakan itu dilakukan selepas rakaman percakapan semua suspek telah diambil.

Siasatan awal mendapati, pergaduhan berpunca daripada ejek-mengejek di antara mangsa dan suspek.


Thailand longgar sekatan, kes baharu catat penurunan

BANGKOK, 23 Muharram 1443H, Rabu – Thailand mula melonggarkan beberapa sekatan COVID-19 di Bangkok dan 28 wilayah berisiko tinggi bermula hari ini berikutan jumlah kes baharu terus mencatatkan penurunan.

Dalam tempoh 24 jam, Thailand mencatat 14,802 kes baharu COVID-19 dan 252 kematian, menjadikan jumlah keseluruhan sebanyak 1,219,531 dan 11,841 korban setakat ini.

Hari ini juga menandakan hari ke-11 berturut-turut jumlah kes baharu di bawah angka 20,000.

Penolong jurucakap Pusat Pentadbiran Situasi COVID-19 (CCSA) Dr Apisamai Srirangsan berkata Kementerian Kesihatan Awam akan meningkatkan usaha agar mereka yang berusia 50 tahun ke atas diberi vaksin.

“Kadar kematian COVID-19 di Thailand meningkat kepada 0.97 peratus. Data menunjukkan pesakit berusia 50 tahun ke atas menyumbang sekitar 80 peratus kematian COVID-19 di negara ini. Kumpulan berusia lebih 60 tahun pula, mewakili 66 peratus kematian baharu,” katanya pada taklimat harian COVID-19 di sini hari ini.

Bermula hari ini, pusat beli-belah, taman awam, salun rambut dan kedai gunting rambut (hanya untuk potongan rambut), ruang urut kaki di Bangkok dan 28 kawasan “zon merah gelap” dibuka semula.

Perhimpunan awam yang melibatkan maksimum 25 orang turut dibenarkan.

Bagaimanapun, tempat hiburan, spa, teater filem, pusat kecergasan masih ditutup.

Perintah berkurung waktu malam selama tujuh jam masih diteruskan buat masa ini. – Bernama


KPM teliti garis panduan kemasukan kanak-kanak tanpa dokumen ke sekolah

KUALA LUMPUR, 11 Syaaban 1443H, Isnin – Kementerian Pendidikan (KPM) sedang meneliti semula garis panduan dan prosedur kemasukan kanak-kanak warganegara tanpa dokumen ke sekolah kerajaan dan sekolah bantuan kerajaan di bawah kementerian itu.

Menteri Kanan Pendidikan Datuk Dr Radzi Jidin berkata sementara penelitian itu dilaksanakan, Surat Pekeliling Ikhtisas Bilangan 1/2009: Kemasukan Kanak-kanak Warganegara Tanpa Dokumen ke Sekolah dan Surat Siaran KPM Bilangan (3) Tahun 2018: Permohonan Kemasukan Sekolah Murid Bukan Warganegara masih berkuat kuasa.

“Untuk makluman Yang Berhormat, tidak ada sebarang perubahan kepada dasar ataupun pekeliling baharu yang dikeluarkan selain daripada (surat) yang ada bertarikh 11 Mac 2009 dan 15 Jan 2018.

“KPM menyedari terdapat kes-kes di mana anak-anak warganegara tidak dapat meneruskan pendidikan di sekolah rendah. Justeru sebarang isu yang timbul berhubung perkara itu akan dipertimbang berdasarkan maklumat kes dan tertakluk kepada peraturan serta undang-undang,” katanya.

Beliau berkata demikian ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Radzi berkata Kementerian Pendidikan juga mengadakan perbincangan dengan Kementerian Dalam Negeri serta agensi berkaitan dalam meneliti semula garis panduan berhubung perkara itu.

Sementara itu beliau turut menjelaskan Zero Reject Policy (ZRP) bukan merujuk kepada kemasukan murid tanpa dokumen ke sekolah, sebaliknya ia merujuk kepada penempatan persekolahan murid berkeperluan khas di sekolah kerajaan dan sekolah bantuan kerajaan tanpa menafikan hak mereka untuk menerima pendidikan di sekolah di bawah Kementerian Pendidikan. – Bernama


PRN Melaka: Orang Melayu jangan tersalah pilih undi lagi

Oleh Siti Hafidah Abd Ghaffar

BANGI, 8 Rabiulakhir 1443H, Sabtu – Pengundi Melaka – khususnya orang Melayu – wajar meneliti calon yang bertanding pada Pilihan Raya Negeri (PRN) kali ini sehabis baik.

Pilihan mesti dibuat berdasarkan calon yang mendahulukan agenda agama Islam, bangsa dan negara malah tidak ada indikator menyokong Yahudi atau komunis Cina, saran pemerhati politik, Ustaz Haji Omar Kassim.

“Pandangan saya pengundi PRN Melaka ini mesti bijak memilih. Kena teliti calon-calon yang bertanding.

“Orang Melayu khususnya jangan tersalah pilih lagi,” katanya ketika dihubungi Ismaweb.net, hari ini.

Beliau berkata demikian ketika ditanya mengenai tindakan calon Perikatan Nasional (PN) bagi Dewan Undangan Negeri (DUN) Kota Laksamana, Fong Khai Ling yang sebelum ini seolah-olah mengajar rakyat di negara ini untuk lolos ke Israel menggunakan pasport Malaysia.

Terdahulu, Khai Ling memohon maaf secara terbuka berhubung tindakannya bahkan memaklumkan tidak mempunyai niat untuk mencabar undang-undang apatah lagi mengajar rakyat di negara ini untuk berbuat demikian.

Mengulas lanjut, Ustaz Omar turut menggesa pengundi memilih calon yang berwibawa dan kompeten untuk membawa negara berdepan cabaran dalam mahupun luar negara.

“Yang tidak mengejek dan memperlekeh institusi teras negara termasuk agama Islam, sistem Raja-Raja Melayu berperlembagaan dan hak istimewa orang Melayu,” katanya.

Selain itu, beliau meminta penganalisa bebas seperti Arus Baru dan Gerakan Pengundi Sedar (GPS) memberikan panduan lebih jelas kepada pengundi untuk PRN ini dan Pilihan Raya Umum (PRU) akan datang.


COVID-19: Hampir semua negeri catat kes baharu

KUALA LUMPUR, 12 Safar 1442H, Rabu – Hampir semua negeri mencatatkan kes baharu jangkitan COVID-19 dalam tempoh 24 jam lepas sehingga 12 tengah hari ini, dengan jumlah kes sebanyak 89.

Ketua Pengarah Kesihatan Tan Sri Dr Noor Hisham Abdullah berkata daripada jumlah itu, sebanyak 86 kes merupakan penularan tempatan sekali gus menjadikan jumlah kes positif ialah 11,224 dengan kebolehjangkitan 1,121 kes.

Memperincikan kes baharu tersebut, Sabah mencatat 35 kes, Kedah (13), Selangor (10), Johor (lapan), Sarawak (empat), Kuala Lumpur (tiga), Terengganu (tiga), Pahang (dua), Kelantan (dua), Perlis (dua), Negeri Sembilan (satu), Perak (satu), Pulau Pinang (satu) dan Labuan (satu).

Bagi tiga kes import, ia melibatkan dua dari Belanda dan satu dari Indonesia, masing-masing di Kuala Lumpur.

“Daripada 86 kes tersebut (jangkitan tempatan), sebanyak 25 kes mempunyai sejarah perjalanan ke Sabah. Ini menjadikan jumlah kes dilaporkan mempunyai sejarah perjalanan ke Sabah sejak 20 Sept adalah sebanyak 88 kes,” menurutnya dalam kenyataan hari ini. – Bernama


Pemandu e-hailing dipenjara 3 tahun milik video Daesh

KUALA LUMPUR, 23 Muharram 1442H, Jumaat – “Saya sayangkan Malaysia, saya tidak mahu Malaysia terlibat dengan perang,” kata seorang pemandu e-hailing dalam rayuannya sebelum dijatuhi hukuman penjara tiga tahun oleh Mahkamah Tinggi hari ini atas pertuduhan memiliki 17 video berkaitan kumpulan pengganas Daesh, awal tahun ini.

Hakim Datuk Muhammad Jamil Hussin menjatuhkan hukuman itu terhadap Mohamad Ayub Musa, 36, selepas dia mengaku bersalah atas pertuduhan yang dibacakan semula terhadapnya pada sebutan kali pertama kes selepas dipindahkan dari Mahkamah Sesyen Ipoh, Perak.

Mahkamah memerintahkan tertuduh menjalani hukuman penjara tersebut bermula dari tarikh tangkapnya pada 6 Januari lalu.

Mengikut pertuduhan, lelaki itu didakwa memiliki barangan berunsur perbuatan keganasan atau berkaitan kumpulan militan tersebut di dalam telefon bimbit miliknya di sebuah rumah di Persiaran Taman Meru 14, Taman Meru 2C, Jelapang, Kinta, Perak, pada 7.20 pagi, 6 Januari lalu.

Kesalahan itu didakwa mengikut Seksyen 130JB(1)(a) Kanun Keseksaan yang memperuntukkan hukuman penjara sehingga tujuh tahun atau denda dan dilucutkan mana-mana item itu, jika sabit kesalahan.

Terdahulu, Timbalan Pendakwa Raya Mohd Firdaus Abu Hanipah memohon mahkamah menjatuhkan hukuman berat berbentuk pencegahan mengambil kira perbuatan jenayah yang dilakukan tertuduh boleh menggugat keamanan negara.

“Antara kandungan 17 video tersebut adalah paparan suasana militan Daesh semasa peperangan yang turut mengajak umat Islam menyertai aktiviti itu.

“Selain itu, ada antara video-video tersebut yang mengajak rakyat Malaysia untuk memerangi pasukan Polis Diraja Malaysia (PDRM) dan kerajaan Malaysia. Justeru, saya memohon satu hukuman berat dijatuhkan sebagai pengajaran kepada tertuduh dan masyarakat awam,” katanya.

Bagaimanapun, tertuduh yang tidak diwakili peguam merayu hukuman ringan atas alasan dia telah menyesal dan insaf atas perbuatannya.

“Saya sudah kehilangan segalanya, saya benar-benar menyesal dan memohon maaf kepada semua pihak. Saya hanya ingin fokus menjaga kedua ibu bapa saya yang sudah tua,” katanya.


Wan Junaidi yakin RUU Anti Lompat parti diluluskan

KUALA LUMPUR, 22 Rejab 1443H, Khamis – Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar yakin Rang Undang-Undang (RUU) Anti Lompat Parti yang bakal dibawa ke Dewan Rakyat kelak akan diluluskan berdasarkan respons yang diterima menerusi sesi libat urus diadakan.

Katanya sesi itu yang diadakan bersama ramai pihak berkepentingan termasuk Ahli-Ahli Parlimen, pertubuhan bukan kerajaan (NGO) dan pemimpin parti telah mendapat 7,000 respons untuk dianalisis.

“Secara keseluruhan dan prinsipnya, ramai bersetuju. Jadi hanya tinggal satu persoalan iaitu apabila perlembagaan hendak dipinda, ia berkehendakkan dua pertiga undi atau sokongan di Dewan Rakyat iaitu sebanyak 148 sokongan daripada 220 jumlah ahli dewan (Ahli Parlimen) sekarang.

“Kalau dapat 148 undi atau lebih, barulah undang-undang ini boleh diluluskan tetapi dalam jangkaan saya setelah melihat pandangan banyak pihak, saya yakin… (RUU diluluskan),” katanya yang ditemui sebelum memulakan perbincangan mengenai ‘Memperkasa Demokrasi Malaysia’ dalam Program Ruang Bicara terbitan Bernama TV.

Sebelum ini, Wan Junaidi dilaporkan berkata beberapa cadangan pindaan perlembagaan akan dibentang semasa persidangan Dewan Rakyat bermula 28 Februari ini termasuk RUU berkaitan Anti Lompat Parti dan mengehadkan tempoh jawatan perdana menteri kepada dua penggal.

Ia selaras saranan Perdana Menteri, Datuk Seri Ismail Sabri Yaakob yang mahu RUU berkenaan disegerakan selepas kerajaan memeterai Memorandum Persefahaman (MoU) Transformasi dan Kestabilan Politik bersama PH pada 13 September 2021.

Mengulas lanjut, Wan Junaidi berkata RUU Anti Lompat Parti itu digubal bukan untuk menghalang proses demokrasi dalam kalangan ahli politik sebaliknya untuk mengelakkan kemudaratan pada negara khususnya dari sudut ekonomi.

“Sebenarnya dalam demokrasi itu sendiri, walau di mana-mana pun mesti ada parameter dia sendiri atau ada skop dia sendiri. Jadi untuk menyeramakkan demokrasi, mesti ada peraturan dan undang-undang kerana kadang-kadang sikap manusia ini hendak bebas tanpa ada rintangan,” katanya.

Sementara itu, pada program tersebut, Wan Junaidi menegaskan RUU itu bersifat universal dan bukan untuk menegakkan pendirian individu tetapi lebih kepada parti kerana akan mendorong ahli parti menjadi berdisiplin.

Dalam program itu, beliau turut menyentuh tentang RUU Pembiayaan Dana Politik yang kini sudah siap kajiannya namun belum dibentangkan lagi kepada Jemaah Menteri. – Bernama


Hamas gesa tamatkan segera pertempuran di kem Palestin

SIDON, 27 Safar 1445H, Rabu – Gerakan Perjuangan Islam Palestin (Hamas) menggesa supaya pertempuran di kem pelarian Palestin terbesar di Lubnan ditamatkan segera demi keselamatan semua pihak.

Walaupun terdapat beberapa perjanjian gencatan senjata, pertempuran masih berlaku di kem pelarian Ein el-Hilweh berhampiran bandar pelabuhan selatan Sidon menyebabkan sekurang-kurangnya enam orang maut dan lebih 50 lagi cedera.

Gencatan senjata diisytiharkan lewat Isnin, selepas Ketua Jabatan Keselamatan Am Negara Lubnan bertemu dengan pegawai dari puak saingan Palestin, namun tidak sampai beberapa jam, pertempuran meletus lagi.

Pemimpin kanan Hamas, Moussa Abu Marzouk akan bertemu dengan pegawai Lubnan dan wakil puak Palestin bagi mencapai penyelesaian untuk menamatkan pertempuran.

Hamas tidak terbabit dalam pertempuran itu.

Pertempuran tercetus malam Khamis selepas hampir sebulan tenang di Ein el-Hilweh antara kumpulan Fatah Presiden Palestin, Mahmoud Abbas dan kumpulan lain.

Fatah dan puak sekutu lain telah berhasrat untuk bertindak keras terhadap suspek yang dituduh membunuh Jeneral, Abu Ashraf al Armoushi, di kem itu pada akhir Julai.

Ahli Parlimen Sidon, Osama Saad dalam temu bual dengan stesen TV Lubnan Al-Jadeed berkata, pertempuran kem itu menimbulkan ancaman yang lebih luas kepada seluruh negara.

“Sebagai kuasa politik, kami mempunyai tanggungjawab, dan begitu juga pihak berkuasa Palestin dan Lubnan untuk menyelesaikannya,” kata Osama.

Ain el-Hilweh adalah kem terbesar daripada 12 kem pelarian Palestin di Lubnan, menempatkan kira-kira 55,000 rakyat Palestin di seluruh negara.

Penempatan itu dibuka sejak tujuh dekad lalu ketika Israel tiba pada tahun 1948.

Sementara itu, UNRWA, agensi PBB untuk pelarian Palestin, telah memberi perlindungan kepada ratusan keluarga yang kehilangan tempat tinggal selepas melarikan diri dari kem itu.

UNRWA telah menempatkan semula kira-kira 1,200 orang di sekolah-sekolah sekitar kawasan itu dan masjid berhampiran pintu masuk kem. – Agensi


Siasatan terperinci perlu untuk banteras penipuan sijil vaksinasi

KOTA KINABALU, 10 Jamadilakhir 1443H, Khamis – Pihak berkuasa diminta terus menjalankan siasatan terperinci bagi membanteras kegiatan sindiket penipuan sijil vaksinasi COVID-19, kata Menteri Kanan Pertahanan Datuk Seri Hishammuddin Tun Hussein.

Beliau berkata penipuan membabitkan sijil vaksinasi itu merupakan perkara yang tidak boleh dimaafkan kerana ia akan memudarat serta mendedahkan orang ramai kepada pandemik COVID-19.

“Bagi saya, kita tidak akan kompromi penipuan sijil vaksinasi COVID-19… ia merupakan sesuatu yang tidak boleh dimaafkan dan saya gembira bila pihak berkuasa telah mengambil tindakan terhadap individu tertentu.

“Namun siasatan mesti diteruskan kerana ketamakan mereka untuk mendapatkan keuntungan dan ambil kesempatan dalam musibah yang melanda dunia perlu ditangani dengan segera,” katanya kepada pemberita selepas melakukan lawatan kerja ke Markas 5 Divisyen, Kem Lok Kawi di sini hari ini.

Hishammuddin juga berkata tindakan tidak bertanggungjawab pihak tertentu itu boleh menyebabkan kes COVID-19 di negara ini meningkat.

“Mereka akan menjejaskan orang yang tidak berdosa… kita tahu sekarang ada varian yang lebih berbahaya iaitu Omicron dan kita tidak mahu kes COVID-19 kembali meningkat,” katanya. – Bernama


Tentera Myanmar lantik 11 menteri baharu selepas rampasan kuasa

NAYPYITAW, 20 Jamadilakhir 1442H, Selasa – Tentera Myanmar mengumumkan rombakan Kabinet apabila 24 menteri serta timbalan sebelum ini disingkirkan menerusi rampasan kuasa tentera di negara itu.

TV Myawaddy – milik ketenteraan – mengumumkan bahawa pentadbiran tentera melantik 11 menteri baharu dalam pemerintahan bekas Presiden Win Myint untuk fasa pertama.

Pelantikan baharu itu meliputi portfolio perbendaharaan, kesihatan, maklumat, hal ehwal luar negeri, pertahanan, keselamatan sempadan dan urusan dalaman, menurut pengumuman itu.

Ahad lalu, tentera Myanmar secara rasmi dikenali sebagai Tatmadaw mengisytiharkan darurat setelah beberapa jam menahan pemimpin de facto dan Penasihat Negeri, Aung San Suu Kyi serta beberapa pemimpin kanan Liga Nasional untuk Demokrasi (NLD).

Suu Kyi berkhidmat sebagai pemimpin de facto Myanmar bermula 2016 hingga 2021 berikutan perjuangannya terhadap demokrasi di negara itu, sehingga dinobat Anugerah Nobel Perdamaian pada tahun 1991.

Bagaimanapun, kepimpinan Suu Kyi dipertikai ekoran sikap membisunya dalam tragedi pembunuhan beramai-ramai etnik Rohingya dan mempertahankan genosid tentera di mahkamah antarabangsa.

Rampasan kuasa itu berlaku beberapa jam sebelum sidang pertama Parlimen negara diadakan setelah pilihan raya pada November lalu, dimonopoli oleh parti NLD dan Suu Kyi.

Kononnya langkah itu perlu bagi menjaga ‘kestabilan’ negara, selain mendakwa suruhanjaya pilihan raya negara itu gagal menangani ‘penyelewengan besar’ dalam pemilihan. – Agensi


Kuwait lancar operasi bawa keluar rakyat di Sudan

KUWAIT CITY, 3 Syawal 1444H, Isnin – Kuwait melancarkan operasi kecemasan untuk memindahkan warganya dari Sudan di tengah-tengah pertempuran antara pihak Angkatan Tentera negara Afrika Utara itu dan kumpulan separa tentera Rapid Support Forces (RSF).

Menteri Luar Sheikh Salim Abdullah al-Jaber al-Sabah berkata, usaha berterusan itu sebagai tindak balas kepada situasi keselamatan kritikal di Sudan selepas pemantauan rapi oleh pentadbiran politik.

Beliau berkata, semua warga Kuwait yang ingin pulang ke negara Teluk itu telah selamat sampai ke bandar Jeddah di Arab Saudi dan usaha diteruskan untuk membawa mereka ke Kuwait.

Pertempuran berlarutan selama lebih seminggu antara Angkatan Tentera Sudan (SAF) dan RSF, dengan lebih 300 orang awam terbunuh dan lebih 200 yang lain cedera, menurut angka PBB.

Negara-negara lain seperti Amerika Syarikat dan Jerman sudah melancarkan operasi bagi memindahkan warganya yang berada di Sudan.-Agensi


Syor ujian saringan COVID-19 berkala di Parlimen

PUTRAJAYA, 17 Rabiulawal 1442H, Selasa – Kementerian Kesihatan (KKM) mencadangkan ujian saringan COVID-19 dijalankan kepada Ahli Parlimen dan petugas, secara berkala pada setiap dua minggu dan bukan hanya tiga hari sebelum persidangan Dewan Rakyat dan Dewan Negara di Parlimen bermula.

Ketua Pengarah Kesihatan, Tan Sri Dr Noor Hisham Abdullah berkata, cadangan tersebut akan dikemukakan kepada Speaker Dewan Rakyat Datuk Azhar Azizan Harun untuk dipertimbangkan, dalam usaha mengekang penularan pandemik COVID-19 di Parlimen.

“Kita juga telah perketatkan kehadiran pegawai di Parlimen iaitu pegawai yang perlu hadir bertugas, dikehendaki menjalani ujian saringan COVID-19. Kalau boleh gunakan ‘persidangan video secara maya (untuk tugasan), tetapi jika terpaksa hadir juga mereka dimestikan menjalani ujian saringan tersebut.

“Walaupun kita ada saringan suhu tetapi kita maklum bahawa 60 hingga 70 peratus daripada pembawa virus ini tiada gejala. Risiko tetap ada tetapi kementerian akan menjalankan penilaian risiko dari semasa ke semasa,” katanya semasa sidang media harian COVID-19 di sini, hari ini.

Dr Noor Hisham berkata, KKM juga akan bekerjasama dengan kementerian lain, bagi memastikan rantaian jangkitan virus COVID-19 boleh diputuskan atau mengelakkan jangkitan di Parlimen.

Beliau berkata, saringan COVID-19 yang dijalankan tiga hari sebelum persidangan Dewan Rakyat bermula hari ini mendapati, tiga individu termasuk seorang polis bantuan yang berkhidmat di pejabat Perdana Menteri (PMO), adalah positif.

“Polis bantuan itu ada tugasan khas di Parlimen. Setakat ini beliau telah menjangkiti isteri dan tiga rakan setugas. Kluster ini dikenal pasti sebagai Kluster Seridana (Putrajaya) dan melibatkan lima kes positif,” katanya.

Dr Noor Hisham berkata, pada masa ini saringan sedang dijalankan di PMO.

Sementara itu beliau berkata, Perintah Kawalan Pergerakan Bersyarat (PKPB) di Lembah Klang perlu diperketatkan lagi bagi mengekang penularan COVID-19.

“Kami (Kementerian Kesihatan) sedang meilihat menjadikan zon oren sebagai satu amaran kepada kami untuk mengambil tindakan pada zon itu… tindakan proaktif perlu diambil dan mungkin terus mengetatkan PKPB,” katanya.

Kategori zon merah adala bagi kawasan dengan lebih daripada 41 kes positif COVID-19, zon oren (21-40) zon kuning (1-20), zon hijau (0 kes).

Dr Noor Hisham juga menasihatkan orang ramai di zon oren dan merah untuk duduk di rumah dan mengikuti prosedur operasi standard (SOP) bagi memutuskan rantaian jangkitan COVID-19. – Bernama


PKPD di beberapa lokaliti Johor, Sabah, Pahang mulai 22 Jun

KUALA LUMPUR, 9 Zulkaedah 1442H, Ahad – Beberapa kawasan di Johor, Sabah dan Pahang akan dikenakan Perintah Kawalan Pergerakan Diperketat (PKPD) mulai Selasa ini (22 Jun) hingga 5 Julai depan, kata Menteri Kanan (Keselamatan) Datuk Seri Ismail Sabri Yaakob.

Beliau berkata, di Johor, kawasan yang terbabit ialah Kampung Tanjung Genting, Kampung Benaung, Kampung Makam dan Kampung Sawah Datok di mukim Tenglu, Mersing.

“Kementerian Kesihatan (KKM) mengesan terdapat peningkatan kes COVID-19 di keempat-empat lokaliti tersebut di mana 54 kes positif telah direkodkan hasil daripada 268 ujian saringan yang dijalankan.

“Di Sabah pula, lokaliti terlibat ialah Kampung Skim Pamalan di Keningau, Kampung Jaya Baru di Kunak, Taman Wijaya Park di Kota Kinabalu, Kampung Serudung Baru di Tawau dan Ladang Brumas di Kalabakan.

“Di Kampung Skim Pamalan, terdapat peningkatan kes COVID-19 dengan 30 kes positif direkodkan hasil 339 ujian saringan yang dijalankan, iaitu kadar positiviti 8.84 peratus,”  menurutnya dalam kenyataan mengenai perkembangan Perintah Kawalan Pergerakan (PKP) hari ini.

Ismail Sabri berkata, di Kampung Jaya Baru pula terdapat 20 kes positif, Taman Wijaya Park (12 kes), Kampung Serudung Baru (10) dan Ladang Brumas (sembilan).

Beliau berkata, di Pahang, lima kawasan perumahan di Mentakab, Temerloh iaitu Taman Bukit Bendera, Taman Rimba, Taman Sri Layang, Taman Saga dan Taman Saga Indah dikenakan PKPD apabila KKM mengesan peningkatan kes COVID-19.

Katanya, di Taman Bukit Bendera terdapat lapan kes, Taman Rimba 10 kes, Taman Saga tiga kes, Taman Saga Indah dua kes manakala Taman Sri Layang tujuh kes.

Beliau berkata, pelaksanaan PKPD di kawasan terbabit adalah untuk memudahkan KKM membuat saringan secara bersasar ke atas penduduk seterusnya mengekang penularan COVID-19 ke komuniti lain.

Katanya PKPD di Kampung Pulutan, Nabawan di Sabah, yang dijadualkan tamat esok, dilanjutkan dari 22 Jun hingga 5 Julai selepas didapati masih berlaku jangkitan dalam kalangan penduduk di kawasan itu.

Ismail Sabri juga berkata, PKPD yang dilaksanakan di Kampung Murni C, Nabawan; Kampung Tamalang  dan Kampung Tuguson di Kota Belud; Kampung Bergosong, Pulau Sebatik di Tawau; Kampung Ongkilan di Kota Marudu; Kampung Jaya Gading, sebahagian Kampung Seri Damai dan Bandar Baru Jaya Gading di Jaya Gading serta kawasan Perindustrian Gebeng di Kuantan, Pahang tamat esok seperti dijadualkan.

“Pangsapuri Taman Permata, Sandakan di Sabah pula tamat hari ini seperti dijadualkan,” katanya.

Menyentuh pematuhan prosedur operasi standard PKP, beliau berkata, seramai 852 individu ditahan atas pelbagai kesalahan semalam dan daripada jumlah itu, 821 dikompaun manakala 31 direman.

Katanya, antara kesalahan yang dikesan ialah gagal merekod butiran diri/daftar masuk premis, tidak memakai pelitup muka dan merentas negeri atau daerah tanpa kebenaran selain makan dalam premis menjual makanan. -Bernama


Permohonan batal warta kerajaan berhubung LTTE ditolak

KUALA LUMPUR, 29 Muharram 1442H, Khamis – Mahkamah Tinggi di sini hari ini menolak permohonan semakan kehakiman yang difailkan pemandu teksi, V. Balamurugan untuk membatalkan warta kerajaan, yang menyenaraikan kumpulan Harimau Pembebasan Tamil Eelam (LTTE) sebagai pengganas.

Perkara itu dimaklumkan oleh peguam Omar Kutty Abdul Aziz, yang mewakili Balamurugan selaku pemohon kepada pemberita selepas prosiding di hadapan Hakim Datuk Seri Mariana Yahya hari ini.

Omar Kutty berkata, mahkamah membuat keputusan itu selepas mendapati permohonan itu sepatutnya difailkan dalam masa tiga bulan selepas LTTE diwartakan sebagai kumpulan militan pada 2014.

“Balamurugan juga telah lepas bebas daripada tuduhan LTTE,  jadi dia sudah tiada locus standi untuk memfailkan permohonan itu. Mahkamah menolak permohonan tersebut tanpa sebarang perintah terhadap kos,” katanya.

Peguam Kanan Persekutuan Ahmad Hanir Hambali bertindak bagi pihak responden iaitu Menteri Dalam Negeri dan Kerajaan Malaysia.

Pada 6 Februari lepas, mahkamah memberi kebenaran kepada Balamurugan untuk memulakan prosiding semakan kehakiman  terhadap Menteri Dalam Negeri dan Kerajaan Malaysia.

Balamurugan, 38, memfailkan permohonan kebenaran bagi semakan kehakiman pada 8 Jan lalu, bagi memohon suatu perintah certiorari untuk membatalkan serta-merta butiran mengenai LTTE dalam Perintah Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (Pengisytiharan Entiti Ditentukan Dan Kehendak Untuk Melapor) (Pindaan) 2014 bertarikh 12 November 2014.

Dalam permohonan itu, Balamurugan memohon suatu pengisytiharan dan/atau deklarasi bahawa butiran mengenai LTTE dalam perintah itu tidak mempunyai kesan dan tidak terpakai manakala kemasukan butiran mengenai LTTE adalah batal dan tidak sah yang ia adalah ultra vires atau melangkaui Perlembagaan Persekutuan.

Pada 24 Februari lepas, Pesuruhjaya Kehakiman Mahkamah Tinggi Datuk Ahmad Shahrir Mohd Salleh melepas dan membebaskan Balamurugan daripada lima pertuduhan berkaitan LTTE selepas dimaklumkan pihak pendakwaan tidak meneruskan kes terhadap tertuduh. -Bernama


Khairuddin sah letak jawatan Setiausaha dan Ahli Majlis Syura Ulama PAS

BANGI, 19 Rejab 1443H, Isnin – Ahli Parlimen Kuala Nerus, Datuk Dr Mohd Khairuddin Aman Razali mengumumkan peletakan jawatannya sebagai Setiausaha dan Ahli Majlis Syura Ulama PAS mengikut peruntukan Perlembagaan PAS Fasal 8(7).

Beliau terdahulu dijemput menghadiri Mesyuarat Majlis Syura Ulama (MSU) PAS yang diadakan secara hibrid atas kapasiti sebagai ahli dan setiausaha.

“Pada mesyuarat berkenaan, saya mengumumkan peletakan jawatan atau pemberhentian sebagai setiausaha berdasarkan peruntukan Perlembagaan PAS Fasal 8(7).

“Saya juga meletakkan jawatan atau pemberhentian sebagai Ahli MSU berdasarkan peruntukan Perlembagaan Pas Fasal 8(5),” katanya dalam kenyataan, hari ini.

Khairuddin dalam masa sama, merakamkan penghargaan kepada PAS yang memberi peluang berkhidmat sebagai Ahli Majlis Syura Ulama sejak 2013 seterusnya dilantik sebagai setiausaha sejak 15 Disember 2020.

“Rakaman jutaan terima kasih juga kepada Mursyidul Am, Datuk Hashim Jasin dan semua ahli yang telah bertindak selaras dengan Perlembagaan PAS untuk mengelakkan sebarang krisis Perlembagaan parti,” jelasnya.

Bekas Menteri Perusahaan Perladangan dan Komoditi itu memberi jaminan akan terus menjalankan tugas sebagai Ahli Parlimen PAS dan tugasan lain dalam parti.


SPRM kesan lelaki bantu siasatan

BANGI, 16 Syaaban 1442H, Selasa – Suruhanjaya Pencegahan Rasuah Malaysia (SPRM) sedang mengesan seorang lelaki bagi membantu siasatan.

Dalam satu kenyataan hari ini, SPRM berkata, lelaki terbabit Chau Hang Yong, 36, beralamat terakhir di No. 9 Jalan Keembong 42, Taman Johor Jaya, 81100 Johor Bahru, Johor.

Sehubungan itu, orang ramai yang mengenali atau mempunyai maklumat mengenai lelaki itu diminta menghubungi pegawai penyiasat, Muhammad Fazli Zulkifli di talian 017-240 1324 atau 03-8870 0372.


Segera atasi masalah talian telefon, internet di Kampung Long Pasia

SIPITANG, 1 Syawal 1443H, Isnin – Syarikat telekomunikasi digesa segera menyelesaikan masalah gangguan liputan talian telefon dan internet yang dihadapi oleh pengguna di beberapa kampung di daerah ini termasuk Kampung Long Pasia yang terkenal sebagai tarikan pelancong.

Pemimpin Pembangunan Masyarakat (PPM) Dewan Undangan Negeri (DUN) Sindumin Sani Miasin berkata beliau menerima aduan daripada penduduk kampung berhubung masalah talian komunikasi sering terputus sejak kebelakangan ini.

“Antara kampung yang dilaporkan terjejas teruk ialah Kampung Long Pasia, Kampung Long Mio, Kampung Ulu Bole, Kampung Meligan dan Kampung Iburuh. Masalah itu telah menjejaskan hubungan dan komunikasi lebih 1,000 penduduk kampung yang terlibat.

“Saya difahamkan masalah itu berpunca daripada kerosakan penjana kuasa menara telekomunikasi di Kampung Long Pasia dan Kampung Ulu Bole,” katanya ketika dihubungi pemberita di sini, hari ini.

Sipitang merupakan sebuah daerah terletak di kawasan pedalaman Sabah iaitu kira-kira 144 kilometer (km) ke arah selatan Kota Kinabalu, dan terkenal dengan kawasan tanah tinggi antaranya Kampung Long Pasia.

Sani berkata liputan talian telefon dan internet di kawasan berkenaaan bergantung kepada menara telekomunikasi, namun memerlukan penjana kuasa bagi memastikan ia dapat beroperasi 24 jam.

“Kerosakan penjana kuasa menyebabkan talian komunikasi terputus. Berdasarkan aduan orang kampung penjana kuasa di menara Kampung Long Pasia mengalamai kerosakan sejak 8 April lepas, namun sehingga kini ia masih belum berjaya dibaiki,” katanya.

Sani berkata disebabkan talian komunikasi terputus, penduduk Kampung Long Pasia terpaksa bergantung kepada Menara Kampung Long Mio bagi kes kecemasan.

“Sudah jatuh ditimpa tangga apabila difahamkan pada 25 April lepas gangguan juga berlaku di Kampung Long Mio. Ini bermakna Kampung Ulu Bole, Kampung Meligan, Kampung Iburuh dan Kampung Long Pasia tiada liputan talian telefon dan internet.

“Masalah gangguan talian komunikasi di kampung berkenaan tiada kesudahan sejak sekian lama terutama di Kampung Long Pasia, Kampung Long Mio dan sekitarnya. Gangguan liputan talian telefon dan internet ini turut menjejaskan proses pembelajaran pelajar sekolah,” katanya.

Jarak Kampung Long Pasia dan Kampung Long Mio dari Pekan Sipitang kira-kira 128 kilometer dan hanya boleh dihubungi menggunakan jalan balak yang kini dalam keadaan yang amat teruk menyebabkan sukar dilalui walaupun menggunakan kenderaan berat.


Negara perlu ada pelan hala tuju isu PATI

BANGI, 19 Ramadan 1443H, Khamis – Pelan hala tuju bagi menyelesaikan masalah melibatkan kehadiran pendatang asing tanpa izin (PATI) di negara ini diperlukan segera.

Bekas Ketua Setiausaha Negara, Tan Sri Abdul Halim Ali menyifatkan, pelan itu perlu disasarkan bagi mengurangkan bilangan pekerja asing di negara ini terutamanya yang memasuki negara secara haram.

“Isu tersebut sekiranya tidak ditangani dikhuatiri berpotensi menjejaskan negara dalam jangka masa panjang.

“Sekarang tidak tahu jumlahnya. Ada yang kata tiga juta, ada yang kata lima juta. Yang mana satu betul,” katanya seperti dipetik akhbar tempatan, hari ini.

Beliau berkata demikian sebagai mengulas kebanjiran PATI di dalam negara sehingga menyebabkan berlakunya kejadian melarikan diri kira-kira 528 tahanan etnik Rohingya dari Pusat Tahanan Relau.

Abdul Halim menyuarakan kebimbangan dengan situasi PATI yang memasuki negara ini secara haram dalam keadaan cukup daif sehingga merisikokan mereka dengan pelbagai penyakit.

“Bila mereka ini masuk tanpa izin, tempat duduk dia dalam keadaan cukup daif, keadaan itu boleh menyebabkan pembiakan penyakit, tengok saja COVID-19 dulu macam mana keadaan tempat duduk pekerja asing ini.

“Justeru menjadi kewajipan negara untuk memiliki satu dasar yang holistik bagaimana kita dapat menangani masalah ini,” katanya

Kelmarin, enam orang tahanan dari Pusat Tahanan Relau dilaporkan maut ketika cuba melintas Lebuhraya Utara Selatan manakala 229 lagi berjaya diberkas semula di Kilometer 168 lebuh raya sama.


Berkahwin di luar negara elak tukar agama?

BARU-baru ini terdapat satu perkongsian di media sosial Tik Tok berkenaan isu percintaan dan perkahwinan antara orang Islam sesama agama lain.

Hantaran video tersebut telah meraih puluhan ribu perhatian netizen dan rata-rata memberi komen serta buah fikiran, malah tidak kurang juga yang bersimpati dengan hubungan berlainan agama yang tidak kesampaian itu.

Sebagai seorang muslim, wajib kita berpegang teguh pada al-Quran dan sunnah yang telah menjadi panduan kehidupan yang lengkap. Ayat 221, Surah Al-Baqarah jelas mengatakan bahawa “Dan janganlah kamu berkahwin dengan perempuan kafir musyrik sebelum mereka beriman (memeluk agama Islam); dan sesungguhnya seorang hamba perempuan yang beriman itu lebih baik daripada perempuan musyrik sekalipun keadaanya menarik hati kamu. Dan janganlah kamu (kahwinkan perempuan-perempuan Islam) dengan lelaki-lelaki kafir musyrik sebelum mereka beriman (memeluk agama Islam) dan sesungguhnya seorang hamba lelaki yang beriman lebih baik daripada seorang lelaki musyrik, sekalipun keadaannya menarik hati kamu…..”

Jabatan Kemajuan Islam Malaysia (Jakim) pada tahun 2003 telah mengeluarkan kenyataan bahawa perkahwinan berlainan agama tidak dibenarkan dan tidak diiktiraf di negara ini serta tindakan undang-undang boleh diambil terhadap pelaku. Selain itu, perkahwinan berlainan agama adalah berlawanan dengan prinsip akidah Ahli Sunnah Wal Jamaah.

Walaubagaimanapun, tidak mengejutkan masih terdapat mereka yang cetek pengetahuan mengenai isu akidah dan seterusnya lantang menyalahkan agama kerana ingin memenangkan hawa nafsu.

Kurangnya ilmu pengetahuan dan kefahaman tentang sesuatu larangan yang telah ditegaskan oleh agama turut menjadi salah satu punca. Golongan liberal terus berhujah mengikut logik akal fikiran tanpa berpaksikan sumber yang sahih dan jelas. Malah ada yang memberi pendapat untuk pindah negara bagi memudahkan urusan perkahwinan sesama berlainan agama tanpa masing-masing perlu berkorban untuk memeluk agama Islam mengikut agama pasangan muslim.

Menariknya, perkahwinan berbeza agama ini sudah tidak asing lagi bagi sesetengah negara seperi di India, Indonesia dan lain-lain negara. Mengambil contoh negara jiran iaitu Indonesia, punca terdapatnya permasalahan seperti ini adalah kerana tiadanya undang-undang yang jelas mentadbir dasar perkahwinan tersebut menyebabkan kekeliruan masyarakat di Indonesia sehingga ianya boleh ditafsir sewenang-wenangnya.

Fasal 2, Nombor 1 Tahun 1974, menyatakan bahawa “Perkahwinan adalah sah apabila dilakukan menurut hukum agama masing-masing dan kepercayaanya itu. Tiap-tiap perkahwinan dicatat menurut peraturan perundang-undangan yang berlaku.” Yang mana bermaksud perkahwinan yang dilakukan perlu direkodkan oleh pegawai mengikut agama dan kepercayaan masing-masing. Undang-undang perkahwinan ini tidak ada ketentuan yang melarang perkahwinan berbeza agama, maka untuk menentukan ada atau tidaknya larangan untuk melaksanakan perkahwinan berbeza agama adalah mengikut hukum agama itu sendiri.

Jika dirujuk kepada undang-undang yang mengawal selia agama Islam di Indonesia, “Fatwa Majelis Ulama Indonesia” pada tahun 2005, fatwa tersebut menegaskan bahawa perkahwinan beza agama adalah haram dan tidak sah serta perkahwinan lelaki-lelaki muslim dengan Wanita Ahlu Kitab, menurut qaul mu’tamad, adalah haram dan tidak sah.

Perkahwinan berbeza agama ini jika diteruskan kelak mendatangkan pelbagai masalah dan kekeliruan terutama sekali kepada anak-anak dalam memilih agama untuk dipraktikkan. Malah telah terdapat kejadian pada empat tahun yang lalu di Indonesia menyaksikan perebutan pengkebumian seorang artis Indonesia, arwah Yana Zein oleh ibu beliau yang beragama Kristian dan bapa beragama Islam sekali gus mencetuskan kekecohan di upacara pengkebumian tersebut.

Malaysia wajar dipuji dalam hal ini kerana terdapat undang-undang yang jelas mentadbir urusan munakahat umat Islam yang mana Seksyen 10 Akta/Enakmen Undang-undang Keluarga Islam menyatakan tiada seseorang lelaki boleh berkahwin dengan seseorang perempuan bukan Islam dan tiada seseorang perempuan boleh berkahwin dengan seseorang lelaki bukan Islam.

Justeru, dapat disimpulkan di sini Islam secara jelas telah melarang perkahwinan berbeza agama dan adalah tidak sah di sisi agama Islam. Hal ini adalah demi menjaga kemaslahatan ummah sejagat termasuk untuk memelihara nasab keturunan di masa hadapan.

Siti Nur Zulaikha Binti Abd Kadir
Peguambela & Peguamcara Mahkamah Tinggi Malaya
Biro Undang-undang dan Hak Asasi Manusia,
Pertubuhan Ikatan Wanita Antarabangsa bagi
Institusi Keluarga dan Pendidikan Berkualiti (WAFIQ).


Pembangkang manipulasi segala ‘perkakas’ masih ada untuk PRU15

BANGI, 25 Muharam 1444H, Selasa – Presiden UMNO, Datuk Seri Dr Ahmad Zahid Hamidi mendakwa pembangkang sedang memanipulasi segala ‘perkakas’ yang masih ada dalam pegangan menjelang Pilihan Raya Umum ke-15 (PRU15).

Tanpa menjelaskan maksud ‘perkakas’ itu, beliau menyifatkan pembangkang sedang berusaha keras melencongkan fikiran rakyat daripada mengingati kisah kegagalan mereka.

Katanya, langkah itu bertambah ganas dan terdesak sejak terzahir manifestasi rakyat yang mahukan Barisan Nasional (BN) kembali.

“Gabungan politik mereka tewas teruk kepada BN dalam banyak PRK (pilihan raya kecil) serta pada PRN (pilihan raya negeri) di Melaka dan Johor.

“Barangkali juga mereka sedang menggerakkan apa direncanakan dalam dokumen sulit yang terdedah April lalu, atau ‘khemah besar’ telah pun bergerak dalam samar sebab itu terlihat keseragaman serangan ketika ini,” katanya dalam kenyataan, hari ini.

Ahmad Zahid yang terpalit beberapa skandal salah laku mendakwa, pembangkang sedar rakyat masih tidak lupa keadaan buruk ketika negara berada di bawah pentadbiran mereka.

Beliau berkata, pembangkang juga tahu rakyat masih terkesan dengan segala pembohongan serta janji-janji palsu dalam PRU14.

“Apakah ‘ops divertion’ mereka untuk menyekat keazaman rakyat mengembalikan kemakmuran dan kestabilan akan berjaya?

“Jawapannya masa juga akan menentukan kerana rakyat ‘hakim’ PRU15. Rakyat selepas PRU14 lebih bijak dan saksama,” katanya.

Ahmad Zahid berkata, BN tidak akan berundur atau tersekat, sebaliknya terus mara ke hadapan.

“Kerana kita yakin walau apa mereka sedang gerakkan dan lakukan menggunakan ‘perkakas’ mereka, rakyat sudah mengerti.

“Mengerti sejauh mana lawan BN sanggup menyanggah matlamat tidak menghalalkan cara demi memperoleh kuasa,” katanya.

Ahmad Zahid kini antara pemimpin parti yang menjadi tumpuan rakyat kerana terpalit dengan beberapa skandal salah laku, termasuk pertuduhan sedang dibicarakan di mahkamah ketika ini.

Beliau dituduh atas 47 kes membabitkan 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik Yayasan Akalbudi berjumlah RM65 juta.

Selain itu, nama Ahmad Zahid juga diheret dalam isu kontroversi berkaitan projek kapal tempur pesisir (LCS) yang gagal disiapkan sehingga sekarang walaupun RM6 bilion sudah dibayar.


Beting Patinggi Ali milik Malaysia, tak iktiraf sebarang tuntutan

KUALA LUMPUR, 5 Rejab 1444H, Jumaat – Kementerian Pertahanan (MINDEF) menjelaskan bahawa Beting Patinggi Ali adalah milik Malaysia dan tidak pernah mengiktiraf sebarang tuntutan daripada mana-mana pihak lain memandangkan ia di dalam kawasan Zon Ekonomi Eksklusif (ZEE) Malaysia.

MINDEF dalam kenyataan hari ini memaklumkan dari sudut geografi, Beting Patinggi Ali terletak di kedudukan 84 batu nautika (155 km) dari pantai Miri (spesifiknya di Tanjung Baram), Sarawak dan dalam kawasan perairan ZEE Malaysia.

“Kedaulatan negara akan terus dipelihara dan sentiasa menjadi keutamaan MINDEF dan Angkatan Tentera Malaysia (ATM),” menurut kenyataan itu bagi menjelaskan laporan media pada 25 Jan lepas mengenai tuntutan kawasan Beting Patinggi Ali, Sarawak.

Pada Rabu lepas, Menteri Pertahanan, Datuk Seri Mohamad Hasan menegaskan bahawa ATM mempunyai aset yang mencukupi untuk memantau kawasan pertikaian di sekitar Beting Patinggi Ali.

Beliau dilapor berkata langkah berkenaan diambil adalah untuk memantau kehadiran kapal pengawal pantai China dan penting untuk negara meletakkan aset ketenteraan di kawasan pertindihan itu bagi mengelakkan ia dianggap dimiliki negara lain.

Sebelum ini, sebuah portal berita melaporkan bahawa kapal peronda kelas – Kedah milik Tentera Laut Diraja Malaysia, KD Kelantan berada di perairan sekitar Beting Patinggi Ali untuk memantau kehadiran kapal pengawal pantai China di perairan Malaysia yang kaya dengan sumber minyak dan gas.-  Bernama


Gesaan MUDA lawat rumah ibadat seolah ‘lebih sudu dari kuah’

Oleh Ainul Illia Meor Suzurudin

BANGI, 27 Syaaban 1444H, Isnin – Gesaan Presiden Parti Ikatan Demokratik Malaysia (MUDA), Syed Saddiq Syed Abdul Rahman supaya 100,000 ahli parti itu melawat rumah ibadat agama lain, mencetuskan persoalan akan tujuan hakikinya.

Jurucakap Gagasan Bangsa, Haji Aminuddin Yahaya menyifatkan tindakan itu ‘lebih sudu daripada kuah’, sedangkan untuk memahami agama dan budaya kaum lain sudah memadai melalui penganjuran dialog sahaja.

“Apa objektif lawatan ke rumah ibadat bukan Islam? Jika sekadar hendak memahami agama, dialog pun dah cukup. Tak perlu nak pergi ziarah pula. Dan dialog ini boleh dianjurkan di mana-mana dan sudah banyak dibuat pun.

“Ini hingga nak ziarah untuk memahami agama lain sebagainya, bukan perlu dibuat. Orang Islam sekarang ini masjid pun kosong lagi, sepatutnya kita buat seruan ke masjid dulu sebelum nak suruh nak ke rumah ibadat lain.

“Kenapa kita nak bersungguh sangat, menjadikan kita nampak macam pelik sikit lah,” katanya ketika dihubungi Ismaweb.net, hari ini.

Pada masa sama, beliau berkata, sepatutnya pemimpin Islam di negara ini memperkasakan kefahaman, penghayatan anak-anak muda umat Islam kepada agama Islam itu sendiri.

“Bukan tiba-tiba masjid pun jarang pergi, penghayatan pun tak seberapa tiba-tiba kita nak pergi ajak ziarah tempat orang lain.

“Kita ini kan negara majoriti umat Islam, jadi kenapa kita seolah olah beria-ia sangat. Lebih sudu dari kuah untuk memahami agama orang lain. Nak memahami agama kita pun masih lintang pukang dan sebagainya.

“Bukan bermakna kita nak memusuhi agama lain tetapi tak perlu sampai nak ziarah,” katanya.

Terdahulu, Syed Saddiq dilaporkan mahu  menggesa lebih 100,000 ahli parti itu melawat rumah ibadat agama lain.

Katanya, lawatan ke rumah ibadat lain akan membantu generasi muda memahami agama dan budaya kaum lain.

“Adakah melawat tempat agama lain, melihat seni binanya dan memahami sejarahnya akan mengurangkan iman kita? Saya yakin tidak.

“Sebagai presiden Muda, saya mahu menggesa lebih 100,000 ahli Muda untuk melawat mana-mana rumah ibadat, kerana ini (Malaysia) adalah rumah kita, bersama dan selamanya,” katanya menerusi satu klip video.


Kerja selenggara aset kritikal LRA SSP1 siap dilaksanakan

KUALA LUMPUR, 7 Rabiulawal 1443H, Khamis – Kerja-kerja penambahbaikan dan penyenggaraan aset kritikal di Loji Rawatan Air Sungai Selangor Fasa 1 (LRA SSP1) telah siap dilaksanakan 5 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan memaklumkan, setakat 6 pagi sistem rawatan air di LRA SSP1 telah distabilkan dan bekalan air telah mula disalurkan ke sistem agihan bekalan air.

“Bekalan kepada para pengguna akan mula disalurkan secara berperingkat-peringkat pada jam 5 petang ini,” katanya.

Bagaimanapun beliau berkata tempoh masa gangguan dan pemulihan bekalan air di kawasan terjejas, berbeza bergantung kepada jarak lokasi premis pengguna dan tekanan air pada sistem agihan bekalan air.

Penduduk di 998 kawasan sekitar Lembah Klang mula mengalami gangguan bekalan air bermula semalam berikutan kerja penambahbaikan dan penyenggaraan berkenaan, dengan daerah terlibat antaranya Wilayah Petaling, Klang/Shah Alam, Gombak, Kuala Lumpur, Hulu Selangor, Kuala Langat dan Kuala Selangor.

Elina berkata Air Selangor terus menggerakkan bantuan air alternatif melalui lori-lori tangki ke premis kritikal seperti hospital, pusat dialisis, Pusat Kuarantin dan Rawatan COVID-19 (PKRC) dan pusat pemberian vaksin (PPV) serta untuk upacara pengebumian.

Pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300 atau mengajukan sebarang pertanyaan dan aduan di Pusat Bantuan di laman sesawang www.airselangor.com dan aplikasi Air Selangor. – Bernama


Ah Long ditahan dipercayai aktif pinjaman tanpa lesen sejak 2016

MELAKA, 2 Jamadilawal 1442H, Khamis – Polis Melaka menumpaskan satu sindiket pinjaman wang tanpa lesen, dengan tertangkapnya seorang lelaki yang dipercayai aktif dengan kegiatan Ah Long sejak 2016, dalam satu serbuan di sebuah rumah di Cheng Perdana, pada Ahad (13 Disember) lepas.

Timbalan Ketua Polis Melaka Datuk Shahrul Lalli Masduki berkata, dalam serbuan yang dijalankan hasil risikan dan aduan diterima pihaknya, suspek berusia 40-an itu ditahan pada pukul 9 pagi di rumahnya, yang turut dijadikan pejabat bagi menjalankan aktiviti tersebut.

“Siasatan juga mendapati suspek turut mengenakan faedah bulanan antara enam hingga 11 peratus kepada pelanggannya, dengan kadar pinjaman ditawarkan antara RM500 hingga RM5,000, selain menumpukan peminjam di sekitar Alor Gajah, Jasin dan Melaka Tengah.

“Polis percaya kira-kira 626 pinjaman masih aktif, dengan penemuan dokumen-dokumen individu peminjam dalam serbuan itu, yang kebanyakannya mangsa merupakan peniaga kecil, pekerja kilang, ibu tunggal dan sebagainya,” katanya pada sidang akhbar di Ibu Pejabat Polis Kontinjen (IPK) Melaka di sini, hari ini.

Shahrul Lalli berkata dalam operasi itu polis turut merampas pelbagai barangan lain, antaranya lima telefon bimbit, sembilan kad debit dan 52 buku akaun bank pelbagai bank, wang tunai berjumlah RM15,000, kad pinjaman wang dan sebuah kereta jenis Produa Bezza.

Beliau berkata suspek direman selama empat hari bermula Isnin lepas (14 Dis) sehingga hari ini (17 Dis) di bawah Seksyen 117 Kanun Prosedur Jenayah, dan kes disiasat di bawah Seksyen 5(2) Akta Pemberi Pinjam Wang 1951.

Dalam pada itu, Shahrul Lalli berkata penahanan suspek itu juga merupakan tangkapan pertama bagi kes pinjaman wang tanpa lesen tahun ini, manakala bagi tahun ini juga terdapat 33 kes lain yang turut melibatkan pinjaman Ah Long.

“Menerusi aduan juga mendapati kebanyakan peminjam adalah mereka yang terdesak, disebabkan kesempitan hidup selain peniaga kecil yang sukar mendapatkan pinjaman wang, kerana tiada dokumen sokongan lengkap dan sebagainya.

“Ada dalam kalangan peminjam mengadu menerima ugutan daripada Ah Long, yang bertindak dengan membuat panggilan dan menampal gegantung, bertujuan memalu serta menakut-nakutkan peminjam serta menyimbah cat kepada individu yang gagal membayar pinjaman,” katanya. – Bernama


Bongkar rasuah di KLIA bukan tugas hakiki King Sing

BANGI, 12 Zulhijjah 1444H, Sabtu – Ahli Parlimen Pasir Gudang, Hassan Abdul Karim menegur Datuk Seri Tiong King Sing ekoran tindakan Menteri Pelancongan, Seni dan Budaya itu ‘membongkar’ budaya rasuah, yang didakwa berlaku di Lapangan Terbang Antarabangsa Kuala Lumpur (KLIA).

Menerusi ciapan di Twitter, Hassan berkata, tugas berkenaan adalah bidang kuasa agensi di bawah Kementerian Dalam Negeri (KDN).

“Tugas bongkar rasuah ialah kerja Suruhanjaya Pencegahan Rasuah Malaysia (SPRM), polis dan Jabatan Imigresen di bawah KDN. Bukan tugas hakiki Menteri Pelancongan.

“Menteri langgar tugas penjawat awam adalah kesalahan di bawah Kanun Keseksaan dan salah guna kuasa di bawah Akta SPRM.

“Tak boleh buat kerja Kong kalikong,” katanya.

Beliau berkata demikian mengulas laporan King Sing yang mendakwa wujudnya budaya rasuah dilakukan segelintir pegawai dan penyalahgunaan kuasa yang kronik di pintu masuk negara selepas mengakui dirinya yang dikaitkan dengan isu berkaitan pelancong China di KLIA baru-baru ini.

Ahli Parlimen Bintulu menyifatkan tindakan beliau membabitkan insiden seorang wanita warga China – yang dinafikan kemasukan ke negara ini di KLIA pada Khamis – bagi membongkar ‘peristiwa’ memalukan.

Dakwanya, terdapat pegawai Imigresen yang meminta wang diberikan sekiranya pelancong asing yang ditahan mahu dilepaskan.

“Ada yang minta sehingga RM3,000 untuk dikeluarkan daripada tahanan termasuk tiket penerbangan pulang ke negara asal.

“Tambahan RM3,000 pula diminta jika mahu pulang ke negara asal dengan kadar segera menerusi laluan khas, manakala RM12,000 untuk kos memproses visa,” katanya.


Haramkan UMANY!

BANGI, 18 Rabiulawal 1442H, Rabu – Persatuan Pemuda Baharu Universiti Malaya (UMANY) umpama takut dengan suara sendiri apabila menegaskan kemungkinan akan mencabar melalui sistem perundangan untuk menuntut pampasan sekiranya pihak Universiti Malaya (UM) mengambil tindakan tatatertib.

Kenyataan terbaharu itu dikeluarkan selepas UM memaklumkan akan menjalankan siasatan terhadap UMANY berhubung hantaran di Facebook bertajuk ‘Yang Dipertuan Agong Tidak Sepatutnya Campur Tangan Dalam Hal Ehwal Negara’.

Semalam menerusi hantaran di Facebook, pertubuhan dipercayai pro-DAP itu berkata, UMANY berpendirian teguh dalam mempertahankan kebebasan dan hak bersuara yang termaktub dalam Perlembagaan Persekutuan.

“UMANY mengutuk serangan terhadap isu ini yang bersifat perkauman dan seksis, dan menegaskan sekali lagi pendirian kami dalam artikel tersebut,” katanya.

Menempelak kenyataan UMANY, Peneraju Kluster Pendidikan Kelab Mahasiswa BERJASA (WIBAWA), Azfarul Solehin yakin persatuan itu tetap seperti biasa akan bermain dengan tipu helah dan memutar belitkan kenyataan.

UMANY dengan bangganya turut mencabar UM jika ingin terus melakukan siasatan kerana telah mengetengahkan perbincangan akademik, katanya.

“Kenyataan yang rasis dan berbaur perkauman, sikap biadap mereka terhadap raja dan Perlembagaan Persekutuan sering dilontarkan seolah-olah dipandang sebelah mata oleh pihak berwajib di UM.

“Jelas dan nyata. UMANY perlu ingat, kami semua celik dan tahu perkara sebenar. Semakin kamu bermain seperti ular maka pada akhirnya kamu akan membelit diri kamu sendiri.

“UMANY mengutuk serangan terhadap isu bersifat perkauman dan seksis, kata-kata ini sepatutnya ditujukan kepada UMANY itu sendiri,” tegasnya yang memaklumkan telah membuat laporan polis ke Ibu Pejabat Polis Daerah Shah Alam berhubung perkara itu.

Dalam perkembangan sama, beliau menegaskan bahawa WIBAWA tidak akan sesekali benarkan golongan rasis cauvinis seperti UMANY untuk terus menghasut dan meracuni fikiran anak muda bagi menentang kedudukan institusi diraja sekali gus mengakibatkan keretakan pada hubungan antara masyarakat majmuk di watan ini.

“Kita tidak akan sesekali berkompromi dengan mana-mana individu atau persatuan yang bertindak bertentangan dengan Perlembagaan Persekutuan.

“Surat rasmi bertujuan pembubaran dan pengharaman UMANY akan dihantar kepada Naib Canselor UM, Professor Datuk Dr Mohd Hamdi Abd Shukor oleh WIBAWA.

“Kami maju demi masa depan negara. UMANY perlu dihapuskan, kewujudan mereka menjejaskan perpaduan dan keharmonian negara,” katanya.


Perak lulus belia 18 tahun jadi calon ADUN

IPOH, 10 Rabiulawal 1442H, Selasa – Persidangan Dewan Undangan Negeri (DUN) Perak hari ini meluluskan Rang Undang-Undang (RUU) Undang-Undang Tubuh Kerajaan Perak (Bahagian Pertama) (Pindaan) 2020 untuk menurunkan had umur warganegara yang layak menjadi calon ahli Dewan Undangan Negeri (ADUN) daripada 21 tahun kepada 18 tahun.

RUU itu yang bertujuan meminda Perkara 30 Enakmen Undang-Undang Tubuh Kerajaan Perak (Bahagian Pertama) dibentangkan Menteri Besar, Datuk Seri Ahmad Faizal Azumu yang juga ADUN Chenderiang, sebelum diluluskan sebulat suara selepas dibahaskan oleh empat ADUN, masing-masing dua daripada blok kerajaan dan pembangkang.

Ahmad Faizal berkata, pindaan RUU itu dibuat supaya selaras dengan Akta Perlembagaan (Pindaan) 2019 yang berkuat kuasa pada 11 September 2019 setelah dipinda pada Julai tahun sama.

“Pindaan ini memerlukan sokongan yang padu daripada semua ADUN dan juga masyarakat kerana pindaan yang kita lakukan ini akan memberi kesan yang sangat signifikan dan berpanjangan kepada negeri Perak dan generasi akan datang.

“Saya menyeru semua Ahli-ahli Yang Berhormat agar bersama-sama merealisasikan hasrat kita untuk membuka peluang kepada anak-anak muda menyumbang tenaga dan idea demi memperkasakan demokrasi negeri Perak,” katanya ketika menggulung perbahasan RUU itu pada persidangan DUN Perak di Bangunan Perak Darul Ridzuan di sini, hari ini.

Terdahulu, persidangan DUN Perak hari ini juga sebulat suara meluluskan tanpa sebarang perbahasan usul menjunjung kasih dan menyembah taat setia terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah serta Sultan Perak, Sultan Nazrin Shah.

Usul menjunjung kasih ke atas Yang di-Pertuan Agong dibuat susulan titah baginda pada 25 Oktober lalu yang menyeru rakyat, tanpa mengira latar belakang dan khususnya fahaman politik, agar mengetepikan segala perbezaan serta perbalahan untuk bersatu padu dan bersatu hati.

Baginda bertitah agar rakyat memainkan peranan masing-masing dalam membantu kerajaan dan pihak berkuasa membendung wabak COVID-19 demi keselamatan diri dan kesejahteraan negara dicintai.

“Dewan negeri Perak berpandangan Seri Paduka Baginda telah mengambil kira keperluan rakyat serta mengutamakan kepentingan semua pihak,” katanya ketika membentangkan usul tersebut.

Ahmad Faizal berkata, dewan itu juga menzahirkan taat setia tidak berbelah bagi terhadap Sultan Nazrin atas titah ketika merasmikan persidangan DUN Mei lepas mengenai kepentingan mengimbangi usaha membendung penularan COVID-19 untuk mengelakkan darurat ekonomi yang sukar dipulihkan.

Persidangan DUN Perak yang berlangsung hanya kira-kira tiga jam setengah hari ini ditangguhkan ke satu tarikh yang akan ditentukan kemudian. – Bernama


EU kenakan semula sekatan perjalanan ke atas Maghribi

BRUSSELS, 19 Zulhijjah 1441H, Ahad – Negara-negara Kesatuan Eropah (EU) memutuskan, untuk mengeluarkan Maghribi daripada senarai perjalanan tanpa sekatan yang membenarkan kemasukan warganegara bukan EU ke wilayah itu, lapor Agensi Anadolu.

Keputusan itu diambil seminggu selepas Algeria dikeluarkan daripada senarai hijau.

Penduduk Australia, Kanada, Georgia, Jepun, New Zealand, Rwanda, Korea Selatan, Thailand, Tunisia dan Uruguay boleh melakukan perjalanan tanpa sekatan ke EU.

Pelawat China juga disambut baik jika negara Asia memberikan hak yang sama kepada warga EU.

Negara-negara anggota memutuskan membuka semula sempadan secara berperingkat pada Jun lalu, selepas mengenakan larangan perjalanan pertengahan Mac bagi membendung penularan COVID-19.

EU bersetuju untuk mengemas kini senarai negara yang dibenarkan setiap dua minggu berdasarkan kriteria epidemiologi.

Di bawah peraturan semasa, warganegara Turki atau Amerika Syarikat (AS) tidak boleh memasuki EU kecuali mempunyai ahli keluarga – penduduk tetap di negara EU.

Suruhanjaya Eropah meminta negara anggota mengecualikan rakan kongsi warga EU dan penduduk yang belum berkahwin daripada sekatan perjalanan. – Agensi


Nantikan siapa pilihan PAS, UMNO atau Bersatu?

BANGI, 11 Rabiulawal 1444H, Sabtu – Pastinya ramai ternanti-nanti keputusan PAS berhubung kerjasama dengan UMNO  – sama ada mengikuti tiga syarat yang ditetapkan atau sebaliknya

PAS perlu memuktamadkan keputusan itu sama ada bersama UMNO atau Parti Pribumi Bersatu Malaysia (Bersatu) untuk menghadapi Pilihan Raya Umum Ke-15 (PRU15) nanti.

Parti itu dilaporkan mengadakan mesyuarat khas bagi membincangkan berkaitan pilihan raya di Pejabat Agung PAS, Jalan Rajat Laut, Kuala Lumpur pagi tadi.

Ini susulan UMNO sebelum ini menetapkan syarat untuk bekerjasama dengan PAS bagi menghadapi PRU15.

Memetik laporan Utusan Malaysia, antara pemimpin yang tiba adalah Timbalan Presiden PAS, Datuk Seri Tuan Ibrahim Tuan Man; Naib Presiden, Datuk Seri Ahmad Samsuri Mokhtar dan Pengarah Pilihan Raya, Datuk Seri Muhammad Sanusi Md Nor.

Sebelum ini, UMNO memberi kata dua kepada PAS sekiranya mahu meneruskan hasrat bekerjasama politik dengan parti itu untuk menghadapi PRU15 tidak lama lagi.

Presiden UMNO, Datuk Seri Ahmad Zahid Hamidi berkata, parti itu menetapkan tiga syarat utama kepada PAS iaitu keluar daripada gabungan Perikatan Nasional (PN) serta memutuskan hubungan politik dengan Bersatu.

Katanya, PAS juga perlu mengisytiharkan secara rasmi bahawa parti itu sudah mufarakah’ (berpisah) sepenuhnya dengan PN dan Bersatu.

Sehingga kini, PAS masih berusaha mempertahankan ‘impiannya’ untuk bekerjasama dengan kedua-dua parti, di mana UMNO dan Bersatu turut serta merealisasikan agenda penyatuan ummah.

Bagaimanapun, ‘ego’ kedua-dua parti berseteru itu mengakibatkan PAS turut dihimpit dengan situasi berkenaan.


KPM perkukuh program KEDAP tangani keciciran

KUALA LUMPUR, 7 Jamadilakhir 1444H, Sabtu – Kementerian Pendidikan (KPM) akan memperkukuh pelaksanaan inisiatif Kelas Dewasa Ibu Bapa Orang Asli dan Penan (KEDAP) sebagai usaha berterusan menangani masalah keciciran pendidikan anak Orang Asli.

Menteri berkenaan, Fadhlina Sidek berkata, program KEDAP sudah lama dilaksanakan KPM yang menyediakan kelas pendidikan kepada ibu bapa masyarakat Orang Asli untuk membantu pembelajaran anak-anak di rumah selepas waktu sekolah.

Katanya, usaha itu membantu meningkatkan penguasaan kemahiran 3M iaitu membaca, menulis dan mengira dalam kalangan komuniti itu khususnya pelajar.

“Penyertaan ibu bapa menerusi KEDAP amat menakjubkan, malah kehadiran mereka ke kelas juga penuh. Keadaan ini akan membantu mengurangkan kesenjangan keupayaan murid Orang Asli dengan pelajar biasa.

“Pelaksanaannya akan diperkukuhkan lagi dari segi menarik minat lebih ramai ibu bapa menyertai kelas KEDAP,” katanya kepada Bernama ketika menjadi tetamu bagi program Ruang Bicara terbitan Bernama TV yang membincangkan tajuk ‘Dimensi Baharu Pendidikan Malaysia’ yang disiarkan di saluran televisyen itu malam tadi.

Inisiatif KEDAP diperkenalkan KPM pada 2008 bertujuan mengurangkan kadar buta huruf dalam kalangan masyarakat Orang Asli dan Penan di seluruh Malaysia.

Laporan khas bersiri Bernama baru-baru ini mendedahkan masalah keciciran pendidikan anak-anak masyarakat Orang Asli yang berpunca daripada taraf hidup daif di pedalaman, kekurangan infrastuktur pendidikan dan kemudahan logistik yang sempurna.

Menurut Fadhlina, pendidikan melibatkan Orang Asli sentiasa menjadi tumpuan KPM sebelum dan selepas pandemik dan ia dilaksanakan secara berterusan.

Beliau berkata, pelbagai langkah intervensi dilakukan kementerian itu agar komuniti berkenaan tidak keciciran termasuk menjalinkan hubungan kerjsama erat  dengan Jabatan Kemajuan Orang Asli (JAKOA) bagi menguruskan kebajikan masyarakat itu.

“Soal infrastruktur serta kemudahan pembelajaran di sekolah Orang Asli serta sekolah daif di seluruh negara terutama di pedalaman Sabah dan Sarawak turut menjadi tumpuan KPM untuk ditambah baik,” katanya.

Sementara itu dalam perkembagan lain, Fadhlina berkata, pengumuman mengenai ahli Majlis Penasihat Pendidikan Kebangsaan (MPPK) dijangka dibuat pada pertengahan Januari ini.

Beliau berkata, fokus utama MPPK ialah meneliti isu beban tugas yang ditanggung guru termasuk tugasan pengkeranian yang menjadi isu kritikal dalam kalangan pendidik di negara ini.

Selain itu katanya, MPPK juga berfungsi untuk menyumbang idea dan pandangan kepada KPM dalam merangka dan menambah baik hala tuju pendidikan negara.

“Isu guru terbeban dengan tugas selain tugas hakiki mereka, soal kebajikan menjadi keutamaan untuk KPM tangani,” katanya.

Sebelum ini, Fadhlina mengumumkan MPPK diaktifkan semula seperti yang termaktub di bawah Akta Pendidikan 1996, bagi menyumbang idea dan pandangan dalam merangka serta menambah baik hala tuju pendidikan negara

Beliau berkata, keanggotaan MPPK terdiri daripada pihak berkepentingan dalam bidang pendidikan seperti aktivis, guru, bekas guru dan ahli akademik.-  Bernama


Wisma Putra wajar ajak solidariti henti kekejaman Zionis

BANGI, 3 Rabiulakhir 1445H, Rabu – Wisma Putra sewajarnya mengecam tindakan ganas Israel ke atas Hospital Al-Ahli selain mengajak solidariti di peringkat antarabangsa untuk menghentikan kekejaman rejim Zionis.

Ketua Dewan Ulama PAS Pusat (DUPP), Datuk Ahmad Yahya berkata, pihaknya menyelar tindakan rejim Zionis dengan serangan demi serangan yang dihalakan ke atas orang awam yang tidak berdosa.

“DUPP juga sekali lagi menyeru pertubuhan bukan kerajaan (NGO), kumpulan sivil serta seluruh masyarakat di negara ini agar bersatu mengecam tindakan rejim Zionis Israel ke atas rakyat Palestin. Peperangan yang dilancarkan rejim Zionis Israel sudah melampaui batas sempadan.

“Kita wajar mewajahkan bantahan yang berterusan ke atas kezaliman rejim Zionis Israel supaya masyarakat dunia yang lain turut bersama-sama menyuarakan kecaman yang sama,” katanya dalam kenyataan, hari ini.

Dalam pada itu, DUPP turut menyarankan agar semua premis PAS memasang bendera Palestin separuh tiang sebagai tanda berkabung di atas kematian yang berlaku semalam selain tanda solidariti berterusan PAS terhadap umat Islam di Palestin.

Terdahulu, sekurang-kurangnya 500 terkorban dalam serangan udara terbaharu Israel ke atas Hospital Al-Ahli yang penuh sesak di Genting Gaza.

Hospital itu berfungsi sebagai tempat perlindungan untuk ribuan penduduk yang meninggalkan kediaman mereka di utara Gaza.


RUU Anti Lompat Parti perlu dilulus segera tanpa sebarang ugutan

BANGI, 18 Syaaban 1443H, Isnin – Rang Undang-undang (RUU) Anti Lompat Parti seharusnya diluluskan segera tanpa perlu ada sebarang ugutan daripada mana-mana pihak untuk meluluskannya.

Presiden Parti Warisan (Warisan), Datuk Seri Mohd Shafie Apdal berkata, ia bagi mengelakkan sistem demokrasi di negara ini terus tercemar susulan tindakan wakil rakyat melompat parti.

“Jika tidak diluluskan, ia cemarkan sistem demokrasi yang ada. Mandat rakyat yang diberikan kepada seseorang itu tidak harus dikhianati dengan lompat sana sini.

“Itu antara perkara yang perlu diatasi oleh pemimpin yang ada dengan membawa RUU ini ke Dewan Rakyat untuk diluluskan, Jangan tunggu, main ugut.

“Kena ada konsensus, kalau tidak buat begitu maka, kita tekan butang, tak payahlah. Kita kena bersuara pastikan RUU seumpama ini dibawa dan diluluskan namun, perinciannya kena ada,” katanya seperti dipetik akhbar tempatan, hari ini.

Mengulas lanjut, Ahli Parlimen Semporna itu menjelaskan sekiranya ada wakil rakyat yang keluar daripada parti secara individu contohnya keluar daripada Pakatan Harapan (PH) mahupun keluar daripada Perikatan Nasional (PN) dan Barisan Nasional (BN), maka ia memerlukan tindakan tegas.

“Sekiranya ia membabitkan seorang individu maka, tindakan disiplin harus diambil,” katanya.

Beliau menegaskan, perincian yang jelas perlu ada bagi memastikan seseorang yang melompat parti itu tidak harus dibenarkan bertanding semula.

“Bagi saya, jangan galakkan orang sebegini bertanding semula, seperti pengedar dadah boleh digantung seumur hidup maka, pengajaran sebegitu juga perlu kepada ahli politik.

“Lain cerita kalau mereka berkumpulan keluar daripada gabungan. Banyak perkara perlu diperincikan tentang perkara ini.

“Namun saya setuju RUU ini jangan tunggu lagi. Saya sudah membahaskan perkara ini di Dewan Rakyat malah, saya sudah maklumkan kepada Menteri di Jabatan Perdana Menteri (Parlimen dan Undang-Undang) bahawa usul ini perlu dibawa,” katanya.


Varian Delta kini strain dominan di Thailand

BANGKOK, 2 Muharram 1443H, Rabu – Varian Delta kini strain COVID-19 yang paling dominan di Thailand, menyumbang lebih 90 peratus jangkitan baharu sejak minggu lalu.

Namun, sehingga kini tiada varian Lambada dikesan di Thailand.

Ketua Pengarah Jabatan Sains Perubatan Dr. Supakit Sirilak berkata, varian Delta, yang pertama kali dikesan di India, telah menular ke 76 daripada 77 wilayah di Thailand.

Suphan Buri di wilayah tengah adalah satu-satunya wilayah yang belum melaporkan kes membabitkan varian itu.

Menurutnya, varian Delta sekurang-kurangnya berjangkit lebih 40 kali ganda berbanding varian Alpha yang pertama kali dikesan di United Kingdom, menyumbang lebih 92 peratus jangkitan baharu di Bangkok, pusat penularan terbaru pandemik.

“Buat masa ini tidak ada kes babitkan varian Lambada yang pertama kali dikesan di Amerika Selatan itu,” katanya.

Dr Supakit berkata, pegawai kesihatan telah berhasil membendung varian Beta, yang pertama kali ditemui di Afrika Selatan, di empat wilayah Selatan – Narathiwat, Yala, Pattani dan Songkhla serta di Bueng Kan dan Bangkok.

Sepanjang 24 jam lalu, Thailand mencatatkan 21,038 kes baharu COVID-19 dan 207 kematian, mengumpul jangkitan keseluruhan kepada 816,989 dan korban seramai 6,795.

Mengenai kes baharu, jurucakap Pusat Pentadbiran Situasi COVID-19 (CCSA) Dr Taweesin Visanuyothin berkata 21,019 adalah jangkitan tempatan dan 19 kes import.

Katanya, ia melibatkan 112 lelaki dan 95 wanita berusia antara 21 hingga 93 tahun termasuk lima warga Myanmar dan masing-masing seorang rakyat India, Kemboja dan Pakistan.

“Kematian dilaporkan di 41 daripada 77 wilayah. Bangkok masih mencatat jumlah tertinggi sebanyak 4,525 kes dan 60 kematian, ” katanya semasa taklimat harian COVID-19 di sini hari ini. – Bernama


Finland, Sweden yakin jadi ahli NATO Julai depan

HELSINKI, 21 Rejab 1444H, Ahad – Presiden Finland yakin negaranya dan Sweden akan menjadi ahli Pertubuhan Perjanjian Atlantik Utara (NATO) pada sidang kemuncak yang akan diadakan Vilnius, Poland pada 11 dan 12 Julai depan.

Sauli Niinisto berkata, sekiranya penyertaan kedua-dua negara tersebut tidak dapat dicapai, proses menyertai blok tersebut akan menjadi lebih tidak menentu.

Pemimpin Finland itu mengingatkan bahawa NATO telah memberikan jaminan kepada penyertaan Heksinki dan Stockholm dalam perikatan tersebut namun proses tersebut terganggu berikutan pendirian Ankara.

“Saya tidak fikir Presiden Recep Tayyip Erdogan akan tunduk dengan tekanan lain namun sekiranya berlaku rundingan dua hala antara Amerika Syarikat (AS) dan Turkiye, keadaan mungkin akan berubah dan memberi kesan,” kata Niinisto.

Sweden dan Finland sebelum ini mengamalkan sikap berkecuali namun memohon menyertai ahli NATO pada Mei tahun lalu selepas Russia melancar serangan ke atas Ukraine.

Melalui protokol awal penyertaan, semua ahli meluluskan penyertaan kedua-dua negara kecuali Turkiye dan Hungary.

Bagaimanapun, proses berkenaan terhenti Januari lalu selepas kejadian Ahli Parlimen Sweden, Rasmus Paludan membakar al-Quran di hadapan kedutaan Turkiye di Stockholm dengan kebenaran pihak berkuasa Sweden.

Erdogan kemudian mengutuk demostrasi dan tindakan berkenaan dan berkata, Sweden tidak harus mengharapkan sokongan Ankara dalam menjadi ahli NATO.

Malah, Erdogan juga memberi amaran bulan lalu bahawa Turkiye mungkin mengambil keputusan mengenai keahlian Finland dalam NATO yang akan ‘mengejutkan’ Sweden. – Agensi


Selangor takkan tutup kilang meski kes harian COVID-19 masih tinggi

BANGI, 21 Muharram 1443H, Isnin – Walaupun kes harian jangkitan COVID-19 di Selangor masih tinggi, operasi kilang di negeri ini tidak akan ditutup.

Keputusan dibuat bagi memastikan sektor ekonomi terus berlangsung setelah ditutup ketika Perintah Kawalan Pergerakan (PKP) 1.0 selama beberapa bulan, kata Pengerusi Jawatankuasa Tetap Kerajaan Tempatan dan Pengangkutan negeri Selangor, Ng Sze Han.

Justeru katanya, kerajaan negeri tidak akan menutup kilang yang telah mendapat kelulusan dari Kementerian Perdagangan Antarabangsa dan Industri (MITI) serta mematuhi semua syarat lesen yang ditetapkan pihak berkuasa tempatan (PBT).

“Kerajaan melalui PBT akan memastikan sesebuah kilang beroperasi dengan syarat lesen yang ditetapkan,” katanya ketika sesi pertanyaan lisan Mesyuarat Pertama Penggal Keempat Persidangan Dewan Nege Selangor ke-14 di Bangunan Annex, hari ini.

Sze Han menjawab soalan Long Tuck Chee (PH-Pandamaran) mengenai peruntukan kuasa yang ada pada kerajaan Selangor untuk menutup kilang di negeri ini.

Menurut Sze Han, kerajaan negeri akan menutup kilang sekiranya didapati melanggar peraturan yang ditetapkan PBT.

“Siri beberapa operasi bersepadu yang dijalankan PBT dan juga pihak berkuasa telah menutup beberapa buah kilang yang telah melakukan kesalahan di bawah PBT.

“Tapi, saya tidak ada angka berapa banyak kilang yang ditutup,” katanya.


Ramadan masa sesuai atur strategi perjuangan agenda agama, bangsa dan tanah air

BANGI, 30 Syaaban 1443H, Sabtu – Ramadan tahun ini perlu dimanfaatkan dengan baik selain dilihat sebagai masa yang sesuai untuk mengatur strategi dan beberapa langkah susulan dalam agenda agama, bangsa dan tanah air.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya melahirkan kesyukuran dipertemukan dengan bulan yang ditunggu-tunggu dan bulan yang penuh dengan perjuangan dan pengorbanan.

“Syukur juga, Ramadan pada tahun ini disambut dengan sedikit kelonggaran prosedur operasi standard (SOP) memandangkan kita sudah mula ke arah fasa endemik.

“Kita dapat bertarawih dengan saf yang rapat dan bebas bersilaturrahim walau dengan sedikit SOP. Alhamdulillah,” katanya dalam kenyataan, hari ini.

Beliau dalam masa sama, mengingatkan supaya peluang tersebut dimanfaatkan dengan baik khususnya kepada mereka yang bekerja serta berjuang di lapangan NGO, komuniti dan masyarakat di semua peringkat.

“Ramadan kali ini adalah masanya untuk kita selaku para aktivis mengatur strategi dan langkah-langkah susulan dalam agenda agama, bangsa dan tanah air.

“Tambahan pula, bulan Ramadan juga adalah bulan ketenangan jiwa dan penyucian hati.

“Lebih-lebih lagi kita bakal menghadapi kes-kes mengenai kedaulatan agama selepas bulan Ramadan ini dan terdekat ialah pendengaran Kes Permohonan Pembatalan Keislaman Anak-Anaknya yang Mualaf oleh Loh Siew Hong yang amat penting, iaitu pada 17 Mei 2022 ini,” katanya.

Justeru, beliau mengesa orang ramai untuk bersama-sama dalam menjayakan perjuangan berkenaan selain mengambil keberkatan bulan ini untuk digunakan ke arah perjuangan yang sebenar.


PM UK Boris Johnson berdepan undi tidak percaya

LONDON, 6 Zulkaedah 1443H, Isnin – Perdana Menteri Britain Boris Johnson bakal berdepan undi tidak percaya pada petang Isnin, umum pengerusi Jawatankuasa 1922 parti Tory, Sir Graham Bradley.

Bradley berkata undi tidak percaya itu akan diadakan petang ini antara 6 petang dan 8 malam, keputusan akan diumumkan sejurus selepas itu, lapor Agensi Anadolu.

Andai Johnson gagal dalam undi tidak percaya itu beliau perlu meletakkan jawatan sebagai perdana menteri dan pertandingan untuk melantik kepimpinan baharu akan bermula serta-merta.

Johnson menerima kritikan hebat selama berbulan-bulan susulan ramai pihak rasa tidak berpuas hati terhadap kepimpinannya. – Bernama


KPM diminta pertimbang cuti kuarantin pada guru kontak rapat COVID-19

KUALA LUMPUR, 11 Ramadan 1442H, Jumaat – Kementerian Pendidikan (KPM) diminta mempertimbangkan untuk memberi cuti kuarantin kepada guru yang menjadi kontak rapat kes positif COVID-19 tanpa perlu menunggu surat kuarantin daripada Pejabat Kesihatan Daerah (PKD).

Setiausaha Agung Kesatuan Perkhidmatan Perguruan Kebangsaan Semenanjung Malaysia (NUTP), Harry Tan berkata, proses mendapatkan surat tersebut memakan masa yang lama sedangkan kuota cuti rehat khas (CRK) yang diperuntukkan kepada guru tidak mencukupi.

“Semua sedia maklum, kes penularan virus COVID-19 telah meningkat di negara kita dan semakin ramai individu yang telah dijangkiti wabak ini menyebabkan proses untuk mendapatkan surat kuarantin daripada PKD mengambil masa yang lama.

“Sedangkan kuota CRK yang diperuntukkan untuk guru-guru adalah tidak mencukupi,” katanya dalam satu kenyataan, hari ini.

Keadaan itu, katanya, menyebabkan guru-guru yang mempunyai kontak rapat dengan kes positif COVID-19 tiada pilihan lain selain perlu hadir ke pejabat untuk bertugas seperti biasa.

“Atas faktor inilah kebolehjadian mudahnya virus ini tersebar dengan lebih luas di kalangan warga sekolah dan paling membimbangkan adalah risiko buat murid yang kurang daya ketahanan badan,” katanya.

Sehubungan itu, NUTP berharap KPM dapat mengkaji perkara ini dan merumuskan jalan terbaik untuk membantu guru yang terkesan.

“Guru-guru yang diberi cuti kuarantin boleh menjalankan PdPR secara ’offline’ seperti membuat rakaman pengajaran dan anak murid juga boleh meneruskan pembelajaran apabila berada di rumah,” katanya.

Terdahulu, Kementerian Kesihatan memaklumkan terdapat 26 kluster melibatkan sekolah menengah, sekolah rendah dan pusat tahfiz serta madrasah dalam tempoh hampir tiga bulan ini.


Sri Lanka umum dasar ekonomi untuk 25 tahun akan datang

COLOMBO, 6 Muharram 1444H, Khamis – Presiden Sri Lanka, Ranil Wickremesinghe mengumumkan dasar negara untuk membina semula ekonomi muflis menjelang 2048.

Langkah itu menjadi cabaran hebat kepada jutaan rakyat negara ini ketika Sri Lanka berdepan inflasi dan kekurangan keperluan makanan.

Wickremesinghe, 73, mengumumkan rancangan itu dalam kenyataan dasar pertamanya sejak memegang jawatan presiden bulan lalu, selepas penyandang terdahulu, Gotabaya Rajapaksa melarikan diri dan meletak jawatan ekoran protes besar-besaran terhadap kemerosotan ekonomi.

Negara Asia Selatan itu muflis dan pada April menggantung pembayaran balik pinjaman asingnya yang berjumlah AS$51 bilion, ketika kadar inflasi terus meningkat.

Ketika mengumumkan dasar ekonomi Kabinetnya, Wickremesinghe berkata, Sri Lanka sedang menghadapi situasi yang tidak pernah berlaku sebelum ini dan dalam ‘bahaya besar’.

“Kita telah meneliti keadaan ini secara mendalam. Sebagai penawar, kita sedang menyediakan dasar ekonomi negara untuk 25 tahun akan datang.

“Jika kita membina negara dan ekonomi melalui dasar ini, kita akan mampu menjadi sebuah negara maju sepenuhnya menjelang tahun 2048, apabila menyambut ulang tahun kemerdekaan ke-100,” katanya di Parlimen.

Katanya, dasar itu meletakkan asas kepada sistem ekonomi pasaran sosial, menjamin pembangunan untuk golongan miskin dan kurang berkemampuan serta menggalakkan usahawan kecil dan sederhana.

“Matlamat kami adalah untuk mencipta lebihan dalam belanjawan utama menjelang 2025. Usaha kami adalah untuk meningkat kadar pertumbuhan ekonomi ke tahap yang stabil bagi mewujudkan asas ekonomi yang kukuh menjelang tahun 2026.

“Pada masa ini, hutang awam adalah 140 peratus daripada keluaran dalam negara kasar. Rancangan kami adalah untuk menurunkannya kepada kurang daripada 100 peratus menjelang 2032,” katanya.

Bagaimanapun, dasar itu tidak menumpukan kepada bantuan segera kepada 22 juta rakyat yang membantah pemotongan bekalan elektrik dan kekurangan komoditi asas seperti bahan api, makanan dan ubat-ubatan. – Agensi


UK beri dana kepada lapangan terbang susulan peraturan ketat COVID-19

LONDON, 4 Jamadilakhir 1442H, Ahad – Kerajaan Britain akan memberikan bantuan kewangan kepada lapangan terbang sebelum akhir bulan Mac, selepas industri meminta dukungan mendesak susulan peraturan COVID-19 yang lebih ketat untuk pelancong antarabangsa mulai esok.

Menteri Penerbangan, Robert Courts berkata, kerajaan akan melancarkan program sokongan baharu bulan ini.

“Skim Sokongan Operasi Lapangan Terbang dan Darat akan membantu lapangan terbang mengurangkan kos mereka dan kami menyasarkan untuk memberikan geran sebelum akhir tahun kewangan ini,” katanya di media sosial, sambil menambah bahawa butiran lanjut akan menyusul.

Bermula jam 4 pagi waktu tempatan esok, semua pelancong ke Britain mesti negatif ujian COVID-19 yang terbaru dan bersedia untuk kuarantin di rumah selama 10 hari ketika ketibaan.

Britain melarang perjalanan antarabangsa, bermakna jadual penerbangan pada masa ini minimum.

Bagaimanapun penarikan sebarang kuarantin perjalanan bebas akan menjadi tamparan hebat bagi industri ini.

Sekatan terbaru itu disebabkan gelombang penyakit ketiga yang menyebabkan jumlah kematian harian di Britain dan kebimbangan varian coronavirus baru yang ditemui di Brazil. – Agensi


69 menteri, timbalan menteri angkat sumpah jawatan di Istana Negara esok

KUALA LUMPUR, 20 Muharram 1443H, Ahad – Seramai 31 menteri dan 38 timbalan menteri akan mengangkat sumpah jawatan di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara esok.

Turut dijangka berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia serta Sumpah Rahsia itu ialah Raja Permaisuri Agong, Tunku Hajah Azizah Aminah Maimunah Iskandariah.

Selain itu, istiadat dijadual bermula jam 2.30 petang itu akan turut dihadiri Perdana Menteri, Datuk Seri Ismail Sabri Yaakob, Ketua Hakim Negara, Tun Tengku Maimun Tuan Mat dan Ketua Setiausaha Negara, Tan Sri Mohd Zuki Ali.

Semua mereka diumum sebagai ahli pentadbiran negara oleh Ismail Sabri Jumaat lepas, tujuh hari selepas beliau mengangkat sumpah jawatan Perdana Menteri kesembilan di hadapan Seri Paduka 20 Ogos lepas.

Ismail Sabri menggantikan Tan Sri Muhyiddin Yassin yang meletakkan jawatan pada 16 Ogos selepas hilang majoriti sokongan Ahli Parlimen dan cadangan kerjasama bipartisan yang dicadangkannya juga tidak mendapat sokongan parti politik.

Menamakannya ‘Kabinet Berorientasikan Hasil’, Perdana Menteri berkata, senarai ahli pentadbiran baharu itu merupakan satu formulasi semula berdasarkan situasi semasa demi mengekalkan kestabilan dan meletakkan kepentingan serta keselamatan ‘Keluarga Malaysia’. – Bernama


Penghantar makanan tak mengaku bakar motorsikal, skuter depan KLCC

KUALA LUMPUR, 28 Ramadan 1444H, Rabu – Seorang penghantar makanan didakwa di Mahkamah Sesyen di sini hari ini atas pertuduhan melakukan khianat membakar 11 motosikal dan empat skuter elektrik di hadapan pusat beli-belah Suria KLCC, minggu lalu.

Azri Kamarunzaman, 34, bagaimanapun mengaku tidak bersalah ketika pertuduhan dibacakan terhadapnya di hadapan hakim Datuk Nu’aman Mahmud Zuhudi.

Lelaki itu didakwa melakukan khianat dengan api dengan cara membakar kenderaan tersebut di parkir motosikal, hadapan Suria KLCC, Jalan Ampang di sini, pada jam 3.30 petang, 13 April lalu.

Pertuduhan itu dibuat di bawah Seksyen 435 Kanun Keseksaan yang membawa hukuman penjara maksimum 14 tahun dan juga boleh didenda jika sabit kesalahan.

Timbalan Pendakwa Raya, Wan Nurul Amalina Abu Hanifah memohon mahkamah mengenakan jaminan RM12,000 terhadap tertuduh.

Bagaimanapun, peguam Muhammad Ridzuan Umar yang mewakili tertuduh memohon jaminan minimum kerana anak guamnya merupakan pencari nafkah tunggal.

“Dia juga perlu menyara ibu bapanya,” katanya.

Mahkamah menetapkan jaminan RM5,000 dengan seorang penjamin dan menetapkan 22 Mei untuk sebutan semula kes.

Pada Jumaat, Ketua Polis Daerah Dang Wangi, Asisten Komisioner Noor Dellhan Yahaya berkata polis menerima maklumat mengenai kebakaran itu pada jam 4 petang yang berjaya dipadamkan oleh Jabatan Bomba dan Penyelamat Kuala Lumpur.

Katanya, suspek ditahan selepas ditemui berhampiran tempat kejadian sebelum kebakaran berlaku, berdasarkan rakaman kamera litar tertutup (CCTV).

Beliau berkata, polis menemui sebuah motosikal RS, kunci motosikal, sehelai baju, seluar, sarung tangan, beg, jam tangan dan pemetik api.


Mesej suara 63 orang di Guar Chempedak positif COVID-19 palsu

YAN, 26 Zulhijjah 1441H, Ahad – Mesej pesanan suara yang tular dalam aplikasi WhatsApp menyatakan 63 individu di Guar Chempedak dekat sini disahkan positif COVID-19, adalah palsu.

Ketua Polis Daerah Yan DSP Shahnaz Akhtar ketika dihubungi Bernama berkata, audio berdurasi 34 saat itu tidak benar, kerana pada masa ini jumlah individu di daerah berkenaan yang positif wabak berkenaan tidak seramai itu.

Mesej itu berupa suara lelaki yang berkata: “Assalamuaalaikum semua minta perhatian adik-beradik, tak sat (sebentar tadi) member IPD (Ibu Pejabat Polis Daerah Yan) telefon depa (mereka) baru selesai mesyuarat, baru tak sat ja, statistik daripada Hospital Sultanah Bahiyah depa bagitau (beritahu), kawasan Guaq (Guar Chempedak) saja dok ada 63 orang positif COVID, kawasan Guaq saja.

“Minta semua adik-beradik yang ada kawasan Guaq apa semua, kawasan Yan, kawasan kampung kita, jangan keluar mana-mana minta perhatian. Tak sat baru dapat info daripada IPD“.

Sehubungan itu, Shahnaz meminta orang ramai tidak sesuka hati menyebarkan berita palsu sehingga boleh menimbulkan keadaan panik dalam kalangan orang ramai.

Beliau berkata, segala statistik berkaitan COVID-19 hanya diumumkan oleh pihak Kementerian Kesihatan. – Bernama


Tunisia lanjut tempoh darurat sebulan lagi

TUNIS, 16 Jamadilakhir 1443H, Rabu – Presiden Tunisia, Kais Saied melanjutkan tempoh darurat negara ini selama sebulan lagi, lapor Agensi Berita Anadolu.

Ia diumumkan akan berlanjutan sehingga 18 Februari, menurut sumber rasmi Tunisia.

Saied sebelum ini melanjutkan tempoh darurat – pada 24 Julai, selama enam bulan.

Tunisia pertama kali mengumumkan keadaan darurat pada 2015, berikutan serangan pengganas. Sejak itu, ia telah dilanjutkan oleh pihak berkuasa.

Di bawah langkah-langkah ini, Kementerian Dalam Negeri diberikan kuasa kecemasan untuk menghentikan mesyuarat dan perhimpunan, mengenakan perintah berkurung dan mengekang organisasi media.

Bagaimanapun, menurut kumpulan hak asasi manusia, sekatan ini merupakan pelanggaran hak asasi manusia dan penyalahgunaan yang meluas. – Agensi


CUEPACS terkilan Ramasamy tuduh perkhidmatan awam didominasi Melayu

BANGI, 21 Rejab 1444H, Ahad – Kongres Kesatuan Pekerja-Pekerja di Dalam Perkhidmatan Awam Malaysia (CUEPACS) menegaskan pelantikan kakitangan dalam sektor perkhidmatan awam dilakukan berasaskan merit dan kompetensi calon tanpa membabitkan kuota seperti yang ditetapkan Suruhanjaya Perkhidmatan Awam (SPA).

Presidennya, Datuk Adnan Mat berkata, SPA selama ini tidak pernah menetapkan bangsa sebagai faktor penentu dalam membuat pengambilan atau menaikkan pangkat seperti yang didakwa.

“Kebanyakan yang menyertai perkhidmatan awam bergantung kepada kehendak, minat dan kecenderungan individu berkenaan sendiri.

“Permohonan pula adalah terbuka kepada semua bangsa dan agama. Tanpa membuat permohonan melalui SPA, bagaimana seseorang individu itu boleh menyertai perkhidmatan awam atau dilihat berminat untuk berkhidmat kepada negara dan rakyat,” katanya dalam kenyataan, hari ini.

Beliau berkata demikian sebagai mengulas kenyataan Timbalan Ketua Menteri Pulau Pinang II, Dr P Ramasamy yang meminta kerajaan melaksanakan reformasi dalam sektor perkhidmatan awam kerana mendakwa ia kini didominasi orang Melayu.

CUEPACS memandang serius kenyataan tersebut dan terkilan apabila wakil rakyat terbabit membuat kenyataan terbuka tanpa mendapatkan sebarang maklumat yang tepat daripada kerajaan mengenai situasi sebenar dalam perkhidmatan awam.

Beliau menjelaskan, ketika ini sambutan daripada kaum bukan Bumiputera untuk menyertai perkhidmatan awam dilihat kurang kerana mereka berpandangan gaji rendah berbanding jika bekerja di sektor swasta, bidang lain atau berniaga.

Justeru, beliau berkata, adalah tidak wajar untuk menuduh perkhidmatan awam sebagai milik kaum tertentu jika wakil rakyat tidak bersama-sama dengan perkhidmatan awam untuk meningkatkan lagi pembangunan kerjaya dalam sektor awam ini.

Dalam pada itu, beliau menjelaskan kebanyakan mereka yang menyertai perkhidmatan awam terutama di sektor keselamatan dan pertahanan adalah disebabkan faktor patriotik dan cintakan negara.

“Disebabkan faktor ini jugalah penjawat awam sentiasa neutral dan tidak apolitikal dalam mencurahkan bakti kepada negara dan rakyat tanpa mengambil kira bangsa seseorang itu.

Beliau menegaskan, CUEPACS amat mengalu-alukan penyertaan semua pihak untuk memberi pandangan dan idea membangunkan lagi sektor perkhidmatan awam supaya semua kaum berminat untuk menyertainya.

“Namun, pandangan dan idea yang diberikan jangan sampai membuatkan ada yang terluka dan tersinggung kepada mereka yang sedang dan sudah berkhidmat kepada negara, ketika ini,” katanya.


KPM dalam fasa akhir teliti dasar pertukaran guru

KUALA LUMPUR, 14 Zulhijjah 1442H, Sabtu – Kementerian Pendidikan (KPM) kini dalam fasa akhir meneliti pendekatan yang lebih efisien dan menyeluruh berhubung dasar pertukaran guru.

Menteri Kanan Pendidikan, Datuk Dr Radzi Jidin berkata, kementeriannya sedar isu permohonan pertukaran guru telah berlarutan bertahun lamanya.

“Dari pagi tadi saya meneliti dokumen dan juga berbincang berkaitan hal pertukaran guru ini. Insya-Allah, KPM akan terus ikhtiarkan yang terbaik demi masa depan pendidikan anak-anak generasi pewaris negara,” katanya dalam kenyataan yang dimuat naik melalui laman Facebook rasminya hari ini.

Beliau berkata, perkara yang penting dalam menimbang permohonan pertukaran guru adalah memastikan pembelajaran murid tidak terjejas.

“Ini bermaksud kekosongan jawatan dan keperluan opsyen mata pelajaran di negeri dan tempat yang dimohon merupakan pertimbangan utama,” katanya. – Bernama